description: Populaarse AirnB majutuskeskkonna kaudu oma kodu rendile andnud perekond sai naastes väga ebameeldiva üllatuse osaliseks: nende kodus oli vandaalitsetud ja kalleid esemeid julmalt lõhutud.

title: Veebis kodu puhkajatele välja rentinud pere sai tagasi kohutavas seisus elamise

maintext:
Eestiski väga populaarseks muutunud majutusteenusel AirbnB on oma tugev varjukülg, millest üha rohkem rääkima hakatakse. Nii otsustas oma kogemust jagada ka briti pereema Olivia Gordon, kes perega puhkuselt naastes avastas, et nende turistidele rendile antud kodu oli laastatud, kirjutab Daily Mail.
"Minu tütre nukuvoodi oli pilbasteks lõhutud ja poja autokujulise voodi ratas alt ära murtud ning keset tuba vedelema jäetud," räägib Olivia. Sellega purustused mõistagi ei piirdunud. Lõhutud oli hulganisti perefotosid, ema ja laste koostöös valminud käsitööprojektid olid puruks rebitud. Pesukorvi oli kasutatud prügikastina, tubades vedeles taara ja tühjad sigaretipakid.
"Kõik meile kuuluvad esemed olid lihtsalt läbi sobratud ja peapeale pööratud, kappidest välja kistud ja laiali loobitud. Aga kõige hullem on asja juures teadmine, et ma korraldasin selle jama meile ise, kui arvasin, et oleks hea idee puhkuseraha tasateenimiseks meie kodu võhivõõrastele välja rentida," ahastab naine.
AirbnB kaudu kodude rendile pakkumine toob paljudele peredele üle maailma puhkuseperioodidel sisse kopsaka lisaraha: siirdudes puhkusele maakodusse või üldse riigist välja, antakse oma kodu rendile ja teenitakse selle abil tasa puhkuserahad ja sageli veel pealegi. Kuid, nagu näha, on sellisel äril ka oma varjuküljed.
Olivia hoolega koostatud kuulutuse peale võttis temaga ühendust kolme lapsega perekond, kes näis igati usaldusväärne, nii et naine ei näinud põhjust keeldumiseks. "AirbnB ütleb ise, et kogu see süsteem põhineb usaldusel, ja algajana ei näinud ma põhjust, miks mitte usaldada. Praegu ei suuda ma aru saada, mis mul ometi arus oli: andsin oma kodu rendile ja sõitsin ise kaheks nädalaks riigist minema. Asi oleks võinud lõppeda veel palju hullemini: räpaste rüüstajate asemel võinuks tegu olla kriminaalidega, kes oleks meid lihtsalt paljaks varastanud," kirjutab naine.
Kui ta pärast maja kordaseadmist nii rentniku kui AirbnBga ühendust võttis, ei lootnud ta just palju. Rentnik Rob mõistagi eitas kõike ja ütles, et nad koristasid lahkudes maja ära, mis Olivia sõnul on enam kui absurdne väide. Kuid AirbnB üllatas teda positiivselt: nad maksid perele tagasi kõik maja kordaseadmisega kaasnenud kulud, enam kui tuhat naela. "Robi osa selles oli ilmselt vaid 500naelane deposiit, mille ta enne meie kodu rendile võtmist maksma pidi, ülejäänu maksid nad ilmselt omast taskust," ütleb Olivia.
Ta ütleb, et nende pere on otsustanud igal juhul enam mitte kunagi seda keskkonda kodu rendile andmiseks kasutada.
Vaata fotosid kohutavas seisus elamisest SIIT!


description: Kanapidamine linnakodudes on muutunud üha populaarsemaks, aga tänu sellele on muutunud ka kanapidamise iseloom: inimesed võtavad neid perelemmikutena teadmata, et sellega kaasneb terviserisk.

title: Oskamatu kanapidamine linnakodudes tekitab tõsiseid terviseprobleeme

maintext:
Selles, et väiksemates aialappidega kortermajas elavad inimesed tagaaeda kanakuudi püsti panevad, pole enam midagi erilist. Tänu sellele on inimesed aga hakanud kanadesse suhtuma teisiti kui endistel aegadel: sulelisi võetakse sülle, lapsed silitavad ja isegi musitavad neid, aga sellega kaasneb risk haigestuda näiteks salmonelloosi.
Suurem on see probleem USAs, kus salmonelloosi haigestumine on hüppeliselt tõusnud. Sealsed arstid on ühel meelel: põhjus peitub just selles, et inimesed kipuvad kanu liigselt nunnutama. Tihti lastakse kanad ka eluruumidesse ja isegi magamistuppa, mis pole tervise seisukohast kindlasti õige lähenemine.
Salmonelloosi haigestutakse kokkupuutel kana väljaheitega ja juhul, kui kanad saastavad inimese toidu ja joogi. Haigestunul tekib kõhulahtisus, kõhukrambid ja palavik.
Loomaarst Janne Orro ütleb, et kodudes peetavad kanad on teataval määral terviserisk inimestele. «Kanade, aga ka partide ja teiste kodulindude organismis võivad pikka aega püsida inimesele potentsiaalselt ohtlikud salmonella- ja kampülobakter ilma linde endid haigeks tegemata. Niisugune «vaikne» nakkus on inimestele siiski ohtlik kui ei peeta kinni isiklikust hügieenist või süüakse piisavalt kuumutamata linnuliha või mune. Kui linnud elavad eraldatud territooriumil, nendega tegelevad eelkõige täiskasvanud ning lindude väljaheited komposteeritakse, ei ole lindude pidamine koduaias kindlasti väga tõsine terviserisk,» ütleb Orro.
Et haigestumist vältida, on arsti sõnul oluline on pesta käsi alati peale lindudega kokku puutumist, vältida laste mänguväljakute ning muruplatside saastumist lindude väljaheidetega ning toiduks kasutatavad munad ning liha korralikult läbi kuumutada.
Musitamist ja kanade kassi või koerana eluruumidesse lubamist tasuks vältida.
Kas sina pead linnakodus kanu? Millistes tingimustes nad elavad?

fasttext_language: et


description: Retrostiil võib küll jälle moes olla, kuid kindlasti mitte sellises võtmes nagu see köök varem oli.

title: Fotod: päevinäinud retroköögi totaalne muutumine

maintext:
Toidublogija ja kokaraamatute autori Eva Kosmase unistuseks oli köök, kus on piisavalt tööpinda, suur gaasipliit ja palju avarust. Linoleumpõranda ja roheliste seintega köök ei olnud talle just eriti meeltmööda.
Naise uus köök on valdavalt heledates toonides, kuid palju on kasutatud ka tumedat puitu. Üldmulje on maalähedane, kuid stiilne. Köögimööblil on küll palju erinevaid sahtleid ja kappe, kuid suur osa köögitarvikutest on sätitud välja just riiulitele.
Laes rippuv teekann, pottides maitsetaimed ja puidust lõikelauad annavad valget värvi köögile mõnusalt hubasust juurde.
Köök enne remonti. Foto: www.adventuresincooking.com
Köök pärast remonti. Foto: www.adventuresincooking.com
Köök pärast remonti. Foto: www.adventuresincooking.com
Köök pärast remonti. Foto: www.adventuresincooking.com
Loe naise köögiremondist pikemalt tema blogist!


description: Sul on ees korteri sisustamine või tahad lihtsalt oma elutoale uue välimuse anda? Enne kui sa kodusisustuspoodidesse tormad, pane kindel plaan paika.

title: Väga oluline reegel, mida tuleks kodu sisustamisel järgida

maintext:
Et vältida olukorda, kus sa oled kogu oma eelarve eest kokku krahmanud suure hunniku nipsasjakesi, võta kasutusele 80/20 reegel.
See tähendab seda, et 80 protsenti oma eelarvest tuleks kulutada ajatutele ja kvaliteetsetele mööbliesemetele ja 20 protsenti trendikatele sisustusdetailidele.
Elutoa sisustamisel on mõistlik kulutada suurem rahasumma ehk niiöelda 80 protsenti näiteks korralikule diivanile või kohvilauale, mida sa kasutad veel vähemalt viis kuni kümme aastat. Väiksema rahasumma eest on sul võimalik osta näiteks padjakatteid või muid nipsasjakesi, mida sa juba ammu endale ihaldanud oled.
Sisustusdetailidest tüdinevad inimesed palju kiiremini ja sellepärast ei ole mõtet neile ka väga suurt rahasummat kulutada.


description: Oled hädas liiga külma elamisega, aga korraliku püsiva soojustuse jaoks napib raha? See nutikas nipp aitab vähemasti eelseisva talve muretumalt üle elada.

title: Eriti nutikas ja äärmiselt odav lahendus kodu talviseks soojustamiseks

maintext:
Suur osa kodusoojusest eraldub vanade või kehvasti tihendatud uste ja akende kaudu. Selleks, et säärast soojakadu vältida, piisab väga lihtsast lahendusest: akende ja uste ette teibitud mullikilest ning vähesest veest!
Esmalt lõika mullikilest välja parajad jupid, seejärel piserda pisut vett aknale, kuhu kile kinnitada soovid, ja mullikile mullilisele poolele. Nüüd vajuta kile, mullid klaasi pool, vastu klaasi. Hoia mõni sekund, ja kile ongi klaasi küljes kinni. Kile taha aga jääb kõik see külm, mis akendest varem välja hiilis, samal ajal kui akna kaudu enne eraldunud soojus nüüd tuppa jääb.
Aknapinda säärane soojustamisnipp kuidagi ei kahjusta: kui ilmad jälle soojad, tõmba kile klaasi pealt lihtsalt maha.


authors:
Vadim Senitšenkov
Arco Vara Narva Osakonna Juht

description: Arco Vara kodulehel leidsid külastajad septembris kõige sagedamini üles meie kõige idapoolsemas kuurortlinnas müügis oleva luksusliku eramaja kirjutab Arco Vara Narva osakonna juht Vadim Senitšenkov.

title: Sügiskuul pälvis suurt tähelepanu uhke eramu Narva-Jõesuus

maintext:
Eesti pikima mereäärse liivarannaga ajalooline Narva-Jõesuu on tuntud puitpitsiga kaunistatud ehitiste, puhta õhu, männimetsa vaikuse ja spaamõnude poolest. Nii pole ime, et muuseas ka Põhjamaade Rivieraks hüütavasse kuurortlinna soovitakse oma kodu rajada ja teha seda linna ajalugu väärtustades suurejoonelisemalt.
Tõenäoliselt peitus suur huvi maja vastu peamiselt asukohas ja hinnas. 850 000 eurone müügihind eeldab, et tegemist on omapärase ehitise ja sisekujundusega. Maja müüakse, kuna on pererahvale suureks jäänud. Lapsed sirguvad ja lahkuvad kodust ja nii jäävad tihti majad ning nende halduskulud vanemale põlvkonnale liiga suureks.
Uhke eramu on ehitatud buumiajal, pea kümme aastat tagasi, seega võib öelda, et sisuliselt on tegu veel uue objektiga. Silikaattellistest ehitatud maja paikneb mererannast 350 meetri ja linnakeskusest 100 meetri kaugusel.
Hoonel on 3 korrust. Soklikorrusel asuvad saun ja pesemisruumid, puhkeruum, piljardisaal, abiruumid ning katlaruum. Esimeselt korruselt leiab majesteetliku trepihalli, elutoa, magamistoa, WC-vannitoa, köök-söögitoa ja terrassi.
Teisel korrusel on kabinet, 3 magamistuba, WC-vannituba ja samuti terrass. Kinnisvara koosseisu kuulub tõsteväravatega garaaž 3-le autole. Kogu territoorium on hästi hooldatud ja aiaga ümbritsetud. Kinnistu suurus tagab privaatsuse ja võimaldab mugavalt nautida loodust.
Sobib nii eramuks kui äriotstarbeks
Eramu sobiks elamiseks mõnele ärimehele, kes peab Ida-Virumaal pikemalt peatuma või ka mõne ettevõtte töötajate majutamiseks. Ida-Virumaale rajatakse või moderniseeritakse suuri tööstusobjekte ja siis on erineva tasemega majutuspinnad väga nõutud.
Samuti on eramu kasutusotstarvet on võimalik muuta elukondlikust kinnisvarast ärikinnisvaraks ja luua kinnistule majutusasutus. Järgmine omanik võiks vabalt olla ka mõni välismaalane, kes tahaks soetada endale midagi erilist, näiteks Peterburi ei jää ju Narva-Jõesuust kaugele.
Sarnaseid luksuslikke eluasemeid kuurortlinnas väga palju müüki ei satu ja kui satubki, siis müüakse neid avalikkuse eest suhteliselt varjatult.


description: Populaarsete Skandinaavia stiilis elamiste kõrval mõjub see eksootilise sisekujundusega kodu üsna värskendavalt.

title: Fotod: kodu justkui Bali saarel - eriti eksootilise disainiga korter

maintext:
Pirita mändide all asuv ühetoaline korter on täis põnevaid sisekujundusdetaile. Keset tuba ilutseb massiivne nikerdatud jalgadega laud, puidust kummutitel on idamaise disainiga valgustid ja pühakujud ning seinal püüab pilke suur ja uhke peegel.
Korter on küll väike (35.1 m²), kuid avaraks muudab kogu üldmulje suur rõdu ja läbimõeldud valgustus. Lisaks laelampidele on selles kodu veel hulgaliselt laua- ja põrandalampe, küünlaid ja laternaid, mis loovad sooja ja hubase õhkkonna.
Foto: KV.EE
/ KV.EE
/ KV.EE
/ KV.EE
/ KV.EE


description: Enne, kui kodu ostma hakkad, peaksid arvesse võtma alljärgnevad viis punkti, et mitte vastu näppe saada.

title: Viis nõuannet, mida iga kinnisvarahuviline teadma peab

maintext:
Kinnisvara soetamine on palju keerulisem protsess kui lihtsalt sobiva välja valimine ja panka laenuotsuse küsima minemine. Kindlasti peaksid kursis olema vähemasti järgnevaga.
1. Tee põhjalik eeltöö. Tee enne ostma asumist ära põhjalik kodutöö: koosta ülevaade oma sissetulekutest ja väljaminekutest ehk veendu millised on sissetulekud, kui suured on järelmaksud ja muud kohustused.
2. Küsi pangast eelotsus. Suhtle eri pankadega ja küsi infot kõigi eritingimuste kohta, mis puudutavad kinnisvara soetamist. Küsi panga eelotsust laenu saamisel.
3. Mõtle müügile enne ostu. Mõtle soetatava kinnisvara müügile enne selle ostmist. See ei tähenda tingimata musta stsenaariumi. Sageli muutuvad vajadused kiiremini, kui ette oskad näha, samuti on ostud emotsionaalsed. Näiteks ostetakse maakodu ja minnakse maale elama, tehakse suuri kulutusi, aga hiljem selgub, et uus töökoht asub teises linnas ja maakodu asub töökohast kaugel, ent investeeritud raha müügist tagasi ei saa. Hinda objekti müügivõimalust realistlikult.
4. Eelista terviklahendust. Võimalusel osta valmislahendus, mida saad kohe hakata kasutama. Eelista möbleeritud maja või korterit, kui Sul pole kohe võtta 5000-7000 eurot sisustamiseks. Vastasel juhul ostad pinna, mida ei saa kasutada.
5. Võta arvesse kõik kulud. Tervikpildi saamiseks kasuta helikopterivaadet ja pane kokku kõik elamispinna soetamise ja haldamise kulud: laenuvõtmine, notar, riigilõivud, ülalpidamine. Vaata tõele näkku: kas köögimööbli ostuks on tark võtta hiljem väikelaen?
Rohkem infot kinnisvarabüroo LVM blogist.


description: See köögiremont on loodetavasti inspiratsiooniks neile, kes ei ole oma praeguse köögiga rahul.

title: Fotod: igav ja isikupäratu köök sai endale väga originaalse välimuse

maintext:
Kodus remonti tehes on kõige olulisem see, et lõpptulemus sulle endale meeldiks. Ei ole mõtet jäljendada viimaseid trende, kui see sinu maitsega kokku ei käi. Säravvalged seinad võivad küll kaunistada kodusisustusajakirju, aga kui sulle meeldib helesinine, siis värvi südamerahuga oma köögiseinad just seda värvi.
Selle köögi perenaine armastab värvikirevaid köögitarvikuid ja omapäraseid mustreid. Et kõik huvitavad detailid saaksid särada, värvis ta seinad heledat tooni ning köögimööbli valgeks. Kuna ühtvärvi põrand tundus talle liiga igav, siis valis ta hoopis selle kuningliku mustriga põrandakatte.
Foto: www.creekbedthreads.com
Foto: www.creekbedthreads.com
Foto: www.creekbedthreads.com
Foto: www.creekbedthreads.com
Köögiremondist saab pikemalt lugeda naise blogist!


description: Kodu mõjutab meie meeleolu väga palju, seepärast ei tohiks seal kohta olla esemetel, mis meid masendavad. Masendusetekitajad võivad aga olla üsna üllatavad.

title: 11 üllatavat asja sinu kodus, mis sind igapäevaselt õnnetuks muudavad

maintext:
Laste asjad
Kõlab võib-olla jõhkralt, aga laste lelud, mänguasjad, sporditarbed ja muu selline masendab lapsevanemaid arvestataval määral, sest kõik need esemed on pidevalt mööda elamist laiali ja neile on raske õiget kohta leida. Nii tekib tunne, et kodu on kogu aeg korratu ja see suurendab vanemate kehva enesetunnet veelgi. Tasuks kriitilise pilguga üle vaadata, kas lapsel tõesti on kõiki neid esemeid vaja.
Esivanemate väärisasjad
Muidugi on armas fakt, et su vanatädi otsustas talle kalli serviisi just sulle pärandada, aga kui see pole asi, mida tihti kasutaksid, vaid pigem midagi, mis sind kogu aeg rõhub ja asjatult ruumi võtab, on aeg temast loobuda. Küsi järele, äkki on keegi su perekonnast sind ammu sellepärast kadestanud ja soovib järgmiseks omanikuks saada.
Raamatud, mis sulle enam ei meeldi
Kui tegu on rohkem kui ühe teosega, muutub ebameeldivate raamatute kodus säilitamine pikapeale rõhuvaks. Püüa need ringlusse saata, vahetada kellegagi mõne sulle meeldiva teose vastu. Nii võidavad kõik!
Esemed lapsepõlvest
On täiesti normaalne hoida alles oma kallist kaisukaru, aga kui sind saadavad aastast aastasse vanad lelud, koolivihikud ja muu taoline, tuleb teha karme valikuid ning jätta alles vaid need esemed, mis sulle tõepoolest olulised on.
Kogud, mis enam rõõmu ei valmista
Olgu tegemist vanade vinüülplaatide, markide või veinidega - kui sa neid esemeid enam ei naudi ja nad sulle mingit rõõmu ei paku, pole mõtet ka neid kogusid enda kodus hoida. Püüa kuulutada, äkki leiad asjadele väärilise uue omaniku.
Kasutamata hobitarbed
Olgu tegemist suusavarustuse või kudumistarvetega, mille kasutamiseks sul kunagi aega pole, nende pidev silma all hoidmine meenutab sulle vaid, mida sa teha ei jõua. Mida vähem kasutamata kola su kodus on, seda rahulolevam oled.
Rasked kardinad
Rasked aknakatted mõjuvad esialgu hubaselt ja romantiliseltki, aga mida kauem need su toas on, mida rohkem nad tolmu koguvad, seda ahistavamaks nad muutuvad. On kindlaks tehtud, et mida kergem ja õhulisem on kodu sisustus, seda parem on inimeste meeleolu kodus.
Vale värv
Inimesed kipuvad tihti valima interjöörivärve vastavalt hetketrendile mõtlemata, kas see toon neile isiklikult tegelikult üldse meeldib. Praegu võõpavad paljud oma kodu seinad mündiroheliseks, kuigi tegelikult eelistaksid hoopis sooje tumedaid toone. Kodu olgu seda värvi, mille keskel kõik pereliikmed end hästi tunnevad.
Katkised esemed
See purunenud serviisitass, mida sa ammu oled parandada plaaninud, muserdab sind iga kord, kui nõudekapi ukse avad. Kui on teada, et lähitulevikus sa seda parandama ei hakka või pole seda üldse parandada võimalikki, viska see pigem minema.
Vana paberimajandus
Vanad õnnitluskaardid, kodumasinate aegunud garantiipaberid ja kõik muu säärane rõhub sind alati, kui pead mõnda vajalikku paberid otsima. Võta end kokku ja käi kõik kaustad läbi ning viska ära need asjad, mida tegelikult enam vaja pole.
Suvalised kruusid
Igasugused reklaamkruusid, mis elu jooksul su koju imbuvad, on tegelikult isikupäratud, tüütud ja koledad. Sa tead seda tegelikult ise ka, nii et vii need parem taaskasutuskeskusesse ja osta endale koju ilusad, komplektikuuluvad kruusid.


description: Kuigi aasta pole veel läbi, pannakse sisekujundusmaailmas juba paika järgmise aasta trende: näiteks on 2017. aasta kõige trendikam interjöörivärv juba selge ja vahelduseks on see üsna üllatav valik.

title: 2017. aasta kõige trendikam interjöörivärv on üsna üllatav

maintext:
Tegemist on nimelt sügavlilla tooniga, mis kannab nime Shadow 2117-30, teatab trendiloojast värviettevõte Benjamin Moore. See on üsna üllatav valik, arvestades, et viimastel aastatel on trendikad olnud heledad, beežid ja hallid, üsna looduslähedased toonid, ning Moore´i käesoleva aasta trendivärv oli suisa valge.
Moore´i mitmest sisearhitektist koosnev tiim valib aasta värvi põhjaliku töö käigus: peetakse mitmeid nõupidamisi, jälgitakse kunstinäitusi ja messe, oluline osa on ka kultuurilistel mõjutustel.
Arhitektide sõnul on see sisuliselt värv, mille jätavad esemete varjud õhtuvalguses.
Lillat täiustab järgmisel aastal kindlasti roheline, peamiselt sügav samblatoon.
Tegemist on küll vaid ühe ettevõtte ennustusega, aga arvestades, kui mõjukas on Benjamin Moore oma valdkonnas, võib seda ennustust üsna tõsiselt võtta.


description: Nelja lapse ema Maria on astunud suure sammu parema elu suuna – selja taha on jäänud kimbutavad ja vägivaldsed suhted ning ees ootab hirmuvaba elu. Täna kell 20:30 aitab «Kodutunne» Maria elu veelgi paremaks muuta ehitades välja lastetoad ja parandades majal katuse.

title: "Kodutunne" ehitab vanast suvilast lastele sobiva kodu

maintext:
«Kodutunne» suundub täna Kiisale, kus Maria elab oma nelja alaealise lapsega väikeses suvilas. Pinda napib majakeses sedavõrd, et laste vooditele pole muud ruumi kui lae all. Sellegi poolest naudib pere uut algust ja taastub hingelisest traumast. Nimelt on Maria üks neid naisi, kes kannatas mitu aastat perevägivalda ja puudutas see otseselt ka tema lapsi. Hirmu all elades ei juletud isegi abi paluda.
Tänaseks on see keeruline elu-etapp selja taha jäänud, vägivaldne mees on karistust kandmas ja Maria püüab majapidamisega ise hakkama saada. «Kodutunne» aitab Maria ja tema laste uuele algusele kaasa lastetubade väljaehitamise ja uue katusega.


description: Eile jõudis Eesti kinodesse Vallo Toomla psühholoogiline põnevik «Teesklejad». Filmi üheks «peategelaseks» Mirtel Pohla ja Priit Võigemasti kõrval on lummav mereäärne villa Murastes.

title: Eesti uhiuues mängufilmis saab piiluda muljetavaldava villa siseruumidesse

maintext:
Villa on rajanud rahvusvahelise mainega arhitekt Emil Urbel ja sisearhitekt Tiina Mang. Emil Urbeli tuntumad tööd on veel näiteks Rocca al Mare kool, villad Tabasalus, Viinistu Kunstimuuseum, Kalev Spa rekonstruktsioon ja Proovijahuveski Rotermanni kvartalis.
Mang on tunnustatud sisearhitekt, kelle perefirma Mang OÜ tegeleb pehme mööbli disainimise, tootmise ja turustamisega. Kõik ettevõtte mudelid on loodud Eesti disainerite ja sisearhitektide poolt.
Film «Teesklejad» räägib sellest, kuidas Anna (Mirtel Pohla) ja Juhan (Priit Võigemast) loodavad rikaste sõprade maamajas puhates oma suhteid parandada. Ühel õhtul on nad aga sunnitud pakkuma öömaja tormi kätte jäänud paarikesele, kes peab neid ekslikult maja omanikeks. Haarates kinni oma uutest rollidest, alustavad nad mängu, mis viib nende suhte hävingu äärele.
Vaata filmi treilerit!
«Teesklejad»
Stsenaristid Livia Ulman ja Andris Feldmanis. Režissöör Vallo Toomla. Operaator Erik Põllumaa. Kunstnik Eva-Maria Gramakovski. Helilooja Kārlis Auzāns. Produtsent Riina Sildos
Eesti-Läti-Leedu 2016
Alates 7. oktoobrist Eesti kinodes


description: Ilmselt paljud on kuulnud sellisest «imevärvist» nagu kriidivärv. Uurisime, miks inimesed seda nii väga armastavad ning kus ja kuidas seda üldse kasutada.

title: Populaarne kriidivärv: kus ja kuidas seda kasutada

maintext:
Vanaaegse mööbli austaja Kadri Vileni sõnul, kes on kriidivärvi kasutanud juba mitmeid aastaid, seisneb selle võlu lihtsuses. «Pinda ei ole vaja enne värvimist karestada ega kruntida, kohe võib pintseldama hakata. Pärast värvimist tuleb värvikihile kanda vaid õhuke vahakiht ja veidike poleerida», räägib Vilen.
Naise sõnul võib kriidivärvi kasutada nii metallil, klaasil, plastikul, kangal, puidul, seinal kui ka põrandal: «Värv on väga hingav, seega ei pea seinu värvides näiteks kartma, et maja oma hingavuse kaotab.»
Kriidivärv ei ole tegelikult uus leiutis värvimaailmas – Vileni sõnul on seda kasutatud juba aastakümneid: «Kriidivärvi armastavad ka hinnatud restauraatorid, sest see ei muuda mööblipinda läikivaks ja ebaloomulikuks, vaid hoopis matiks, andes mööbliesemele vanaaegse välimuse.» Naise sõnul on ka kriidivärvi eemaldamine kerge. «Kui võtta vaha maha, siis tuleb kriidivärv veega ära,» selgitab ta.
Kriidivärvi on võimalik osta erinevatest poodidest kui ka ise teha. Üks lugeja jagas meiega alles hiljuti ka enda kriidivärvi valmistamise retsepti. Selle tegemiseks on vaja ainult tavalist värvi, kipsipulbrit ja kuuma vett. Loe lähemalt siit!


description: Sel aastal on sõlmitud ligikaudu 38 000 kinnisvaratehingut, mis näitab, et tinglikult on kinnisvara soetanud iga viiekümnes eestimaalane. Aga milliseid kodusid eestlased peamiselt ostavad ja kas need lõppkokkuvõttes on kodud, millest nad unistavad?

title: Kas keskmine eestlane ostab endale kodu, millest tegelikult unistab?

maintext:
LVM kinnisvara tegevjuht Ingmar Saksing ütleb, et kinnisvara tehingute statistikast üldiselt lähtudes on tänavu üksikute liikide võrdluses enim ostetud kinnisvara maatulundusmaa, sellele järgnevad tehingud väiksemate korteriomanditega ja neile järgnevad omakorda tehingud elamutega.
"Vaatamata asjaolule, et üksiku liigi mõistes on enim ostetud maatulundusmaad, on vaieldamatult tervikuna kinnisvara liikidest kokku kõige populaarsemad tehingud korteriomanditega," räägib Saksing.
Väga palju eelistatakse korteriomandeid, mis asuvad Harju maakonnas, enim on neid tänavu müüdud aastatel 1971-1990 ehitatud kivimajades ehk niinimetatud paneelikates, korteri keskmiseks suuruseks aga on ligikaudu 48 ruutmeetrit. "Keskmiselt maksis selline tõenäoliselt kahetoaline korter tinglikult 47661 eurot, mis teeb keskmiseks ruutmeetri hinnaks 1001,92 eurot. Keskmiselt osteti kortereid kõige enam mai kuus. Sellise keskmise korteri ostmiseks keskmise palga eest kulutusi tegemata tuleb täna tööl käia järgmised neli aastat," toob Saksing välja.
Kuid Saksingu sõnul ei tasu mööda vaadata sellest, et kõige enam on tänavu siiski ostetud maatulundusmaad. "Kuigi alati ei ole sellise kinnistu ostjaks eraisik, peegeldab maatulundusmaade tehingute arv siiski iga keskmise eestlase soovi osta päris oma maatükk ja rajada sinna kasvõi mõttes päris oma kodu," ütleb ta.
Sellest võiks järeldada, et kuigi eestlane ostab üldjoontes kodu linna või linnalähedasse kortermajja, unistatakse tegelikult siiski oma majast. "Tänavune kinnisvara tehingute statistika peegeldab ilmekalt ühest küljest eestimaalaste ideaali omandada ja omada maatükki, kuhu kasvõi väga kauges tulevikus rajada päris oma kodu ja teisest küljest reaalsus, kus kõige praktilisem on soetada standardne enne Eesti taasiseseisvumist ehitatud korrusmaja korter," ütleb Saksing.
Eesti piires on pisut erinevusi, kuid üldpilt sama
Samal seisukohal on ka Mihkel Eliste Arco Varast. "Kinnisvara puhul ei saa siiski rääkida statistika ning tarbijate tegelike eelistuste kokkulangevusest. Kui me poest saia ostame, siis statistika suure tõenäosusega tõesti näitab, millist brändi eelistatakse. Kinnisvara puhul on aga rahalise kapitali nõuded tehingute sooritamiseks oluliselt suuremad, mistõttu piiratud ressursside tingimustes langetavad inimesed oma otsused vastavalt võimalustele," ütleb ta.
Eliste toob aga välja, et kuigi üldjoontes on ostetuim kinnisvara tõesti üle Eesti sama, mõjutab piirkond pilti oluliselt, erinevused lähtuvad piirkondlikust sissetulekutasemest. "Näiteks Tallinna uusarendustes on minevaimaks kaubaks kolme- kuni neljatoalised korterid. Tartus on kõige populaarsem kahetoaline, heas korras kesklinna korter, neid ostavad tudengid õppeperioodiks ja noored oma esimeseks koduks.
Noor lastega pere otsib maja Pärnu äärelinna või linnalähedale maakonda, optimaalse elamu ning kinnistu suurusega, hinnaklass 120 000 eurot. Üksik inimene on huvitatud keskküttega ühe-kahetoalisest korterist, mida on võimalik tulevikus edukalt üüritulu teenima panna või kasumlikult realiseerida. Käesoleval hetkel populaarsemad piirkonnad on Pärnu kesklinna ja Mai-Papiniidu piirkond. Järjekord on jätkuvalt Pärnumaa mereäärsetele kinnistutele, mis on defitsiitkaup. Viljandis soovitakse kõige enam kahe-kolmetoalisi kortereid madalamatele korrustele. Kõige enam küsitakse eripäraseid ja teistsuguseid kortereid ning eelistatakse Viljandi kesklinna. Järgmisena on huvi ühetoaliste korterite vastu ning kõige vähem tuntakse huvi neljatoaliste korterite vastu," ütleb Eliste.
Seega olenemata piirkonnast ostavad eestlased ikkagi peamiselt kortereid, mis ei tähenda aga sugugi seda, et see oleks nende unistuste kodu.
Kas sina elad oma unistuste kodus? Kui mitte, kui palju järeleandmisi pidid tegema? Jaga oma lugu kommentaarides või meie Facebooki-lehel.


description: See kodu on ehe näide sellest, et kui sa pole oma oskustes kindel, tasuks mõned tööd siiski professionaalidele usaldada.

title: Fotod: tõenäoliselt kõige kohutavama isetehtud sisekujundusega kodu otsib uut omanikku

maintext:
USAs Connecticuti osariigis otsib uut omanikku kodu, mille siseviimistlus ei kannata tänu praeguse omaniku arvukatele isetegemisprojektidele mingisugust kriitikat. "Ise tehtud, hästi tehtud" siinkohal paika ei pea ja kuigi kuulutuse avalause väidab optimistlikult, et tegu on "ainulaadse ja professionaalse siseviimistlusega," on see väide tõest väga kaugel.
/ Zillow
Terve elamine näeb välja nagu üks suur liialdus ja ülepakkumine, pealegi on iga ettevõetud projekt kehvalt teostatud ja viimistlemata.
/ Zillow
Kodu kummalise sisekujunduse autor ja maja omanik on kunstnik Nikolay Synkov, kelle sõnul on tegemist projektiga, mille eesmärk on läbi maalikunsti, luule, filosoofia ja arhitektuuri edendada maailmarahu säilitamist.
/ Zillow
Kuid Synkovile on ette heidetud, et rahu propageerigimisest on tema müügiks pakutav kodu küll kaugel: pigem see ärritab, häirib ja tekitab õudusunenägusid, sest kogu maja näeb välja selline nagu oleks seal keegi mõrvatud.
/ Zillow
Rohkem pilte uskumatust pakkumisest näeb SIIT!
Kuidas tundub sulle, kas tegu on kauni kunstiprojekti või lihtsalt jubeda sisekujundusega?


description: Kuidas on kõige arukam käituda, kui praegune elukoht mingil põhjusel ei sobi ja on vaja valida uus? Kindlasti tasub silmas pidada järgnevat.

title: Notar annab nõu: kuidas koduvahetus vastu näppe saamata üle elada

maintext:
Enamik inimesi seisab elu jooksul mitu korda silmitsi olukorraga, kus senine kodu on jäänud kitsaks või vastupidi – liiga suureks. Selleks, et kodu vahetus kulgeks ladusalt ja valutult, on tähtis tunda kinnisvara müümise ja ostmise lihtsaid põhitõdesid. Nõu annab Notarite Koja esimees Tarvo Puri.
Arvesta, et emotsionaalsed väärtused on olulised sulle, aga mitte ostjale. Mälestusi ei saa rahasse arvestada, seega tuleb müügihind määrata ratsionaalselt turuolukorrast lähtuvalt.
Ära eelda, et müümine on keerukam kui ostmine. Kui piirkonnas sobivat kinnisvara napib, võib uue kodu otsimine olla pikk protsess.
Arvesta, et maja või korterit müües ja ostes tekib alati kulusid. Tavaliselt on nendeks maakleritasu (enamasti 3-5 protsenti kinnisvara väärtusest), riigilõiv ja notari tasu. Näiteks 60 000 eurot maksva korteri puhul võib eeldada, et maakleritasu on ca 2000–3000 eurot, riigilõiv 61 eurot ja notaritasu 235 eurot. Ilma maakleri vahenduseta saab samuti müüa ja kokkuhoid oleks suur, kuid siis peab ise reklaamima, kodu potentsiaalsetele ostjatele näitama jne.
Dokumentatsioon peab olema briljantselt korras. Kui majas on midagi ümber ehitatud, näiteks kasutuseta seisnud ruumidest on saanud saun või juurdeehitusena on rajatud autovarjualune, siis peab olema selle kohta ka ehitus- ja kasutusluba. Kui ehitustööd on teinud ebaseaduslikult eelmine elanik, vastutab nende eest ikkagi tänane omanik ja müüja. Ostu-müügilepinguga on võimalik anda müüjale ajapikendust dokumentide kordategemiseks või alandada hinda ja jätta asjaajamine juba uue omaniku hooleks. Pank üldiselt puuduliku dokumentatsiooniga elamispinna ostmiseks laenu ei anna.
Hilisemate pretensioonide vältimiseks fikseerige kõik olulised vead kirjalikult või märkige ära kinnisvara üldine seisukord. Kui müüakse kapitaalremonti vajavat hoonet, ei saa ostja hiljem kurta, et mõni palk oli mädanenud või krohvi koorus. Enda kinnisvara tegelikust paremas valguses esitlemine võib hiljem kätte maksta, seega tuleb rääkida nii ühistu võlgadest kui lekkivast torust keldris.
Uuemas kortermajas vajab alati kontrollimist, kas sulle kohapeal näidatud panipaik ja parkimiskoht ka kinnistusraamatu paberite järgi selle korteri juurde kuulub. Seda saab alati järele uurida notar, kelle juures tehingu teed. Küsi seda temalt varakult, enne kui tehingu aeg käes on.
Uut kodu ostes pane lepingusse kirja, mis jääb müüjast korterisse maha. Mõnikord müüakse korterit või maja kogu mööbliga, teinekord võetakse kaasa isegi segistid ja ukselingid. Paberile pandud kokkulepe annab mõlemale poolele selged raamid.
Kui sul on kinnisvara ostmise, müümise, kinkimise või pärandamise osas küsimusi, siis 1.novembril kell 14-17 on kõigi Eesti notaribüroode uksed huvilistele tasuta nõustamiseks avatud. Notaribüroode kontaktid leiab SIIT!


description: Inimesed, kes on pärimise kaudu kinnistu omanikuks saanud, aga selle oma nimele võtmata jätnud, peaksid paberid kähku korda ajama, vastasel juhul ähvardab neid kopsakas rahatrahv.

title: Kinnistusosakond hakkab hooletuid pärijaid karmilt trahvima

maintext:
Maksu- ja tolliameti andmetel on Eestis ligi 16 000 kinnistut, mille senine omanik on surnud ja uus omaja ei ole kande parandamiseks avaldust esitanud. Seetõttu jääb riigil saamata oluline summa maamaksu.
Novembri algusest hakkab kinnistusosakond taoliste pärijatega ühendust võtma. „Kinnistusraamatus olevad andmed peavad peegeldama tegelikkust. Seetõttu palume uutel omanikel vajalik kandeavaldus esitada võimalikult kiiresti, kinnistuportaali kaudu saab seda ka riigilõivuvabalt teha,“ selgitas kinnistus- ja registriosakonna kohtudirektor Virve Altuhova.
Esimese ja teise kohtuastme avalike suhete teenistuse pressiesindaja Krista Tamm lisab, et kindlasti ei hakka kinnistusosakond 1. novembrist kedagi veel trahvima, siis saadetakse alles laiali teated, milles palutakse end detsembrisse määratud tähtajad pärijaks vormistada. "Juhul kui sellise teate saanud inimesed avaldust neile antud tähtajaks ei tee, määratakse neile trahv, mille suurus kujuneb lähtudes päritava kinnistu väärtusest," selgitab Tamm.
Ta lisab, et praegu soovitavad nad kõigil inimestel pöördude kinnistusosakonna kantseleidesse, kus neil aidatakse esitada kinnistuportaali kaudu avaldus omanikukande muutmiseks. "Kaasa palume võtta ID-kaart ja pärimistunnistus," ütleb Tamm.
Kande parandamine on riigilõivuvaba, kui selleks ei kasutata notari abi. Notari abi kasutamisel tuleb teenuse eest tasuda vastavalt notari tasu seadusele. Kui eelnevalt ei ole läbi pärimismenetlust läbi viidud, tuleb pöörduda notari poole, kes teostab pärimismenetluse ja väljastab pärimistunnistuse.
Kehtiva seaduse järgi on pärimisest võimalik loobuda kolme kuu jooksul pärandaja surmast. Kui pärandist loobumine või vastuvõtmine on vormistamata või pärimisega seoses tekivad täiendavad küsimused, tuleks pöörduda notari poole.
Juhul, kui omanik kinnistusraamatu kande parandamist taotlenud ei ole, on võimalik kohustuse täitmiseks määrata korduvalt kuni 3200-eurost rahatrahvi.
Kinnistusosakonna kontaktid ja vastuvõtukohad leiab kohtute veebilehelt.


description: Kui tahad, et kodune elu oleks pingevaba, tuleb mõned asjad konkreetselt paika panna. Hiljutine uurimus tegi kindlaks, millised on ühe pere siseselt peamised tüliõunad.

title: Kolm üllatavat kodust tüliküsimust, mis pereliikmetega läbi arutada tuleb

maintext:
Koduportaal HomeAdvisor viis oma 2000 kasutaja seas läbi uurimuse, kus vastajatel paluti märkida, missugused on nende kodused harjumused, mille osas nad pole valmis järeleandmisi tegema.
Tulemused olid üsna üllatavad, sest varasematele teadmistele tuginedes võiks ju oletada, et kõige rohkem jagelemisi on prügiämbri tühjendamise, nõudepesumasina töölepanemise, tualetipoti prill-laua ja muude taoliste asjade ümber, kuid selgus, et sootuks mitte.
Esikoha napsas ses küsitluses tugeva 85,1 protsendiga hoopiski veendumus, et aknad peaksid õhtupimeduse saabudes kaetud olema. Vaid väike osa vastanuist ei pidanud seda oluliseks, seevastu teema enda jaoks olulisena äramärkinud tõdesid, et on valmis oma seisukohta läbi suruma.
Teisele kohale jäi 82,5 protsendiga õhtune uste lukustamine ja kolmandale kohale tuli koduse temperatuuri kontrollimine.
Ära mainiti veel kola kogumine, voodis teleri vaatamine, nõude pesemata jätmine, kraanikausi puhastamata jätmine pärast hammastepesu ja nii edasi.
Klassikaline prill-laua ülesjätmine, kusjuures, kogus vaid 35,5 protsenti häältest ega ole seega perekondade jaoks eriti oluline teema.


description: Elamispindade müügipakkumiste arv on kinnisvaraturul vähenenud, mis tekitab küsimuse, kas ees ootab kinnisvarahindade märkimisväärne tõus.

title: Prognoos: pakkumiste vähenemine kinnisvaraturul ennustab hinnatõusu

maintext:
KV.EE Indeksi horisontaalse liikumise taga on stabiilsena püsinud korterite tehinguhinnad. Kui tehinguhind ei kasva, ei saa kinnisvaramüüjadki hinnaootusi kergitada ja portaalis pakkumishinda tõsta.
Olulise trendina peab täheldama, et portaalis KV.EE on elamispindade müügipakkumiste arv hakanud vähenema. KV.EE pakkumiste indeks on nelja kuu taguselt 101-102 punti tasemelt septembriks langenud 97-98 punkti tasemele.
Tavapäraselt viib pakkumiste arvu langus konkurentsi leevenemiseni. See omakorda võimaldab kinnisvaramüüjatel hindu tõsta. Nii oleks igati mõistlik eeldada, et lähikuudel pöörab KV.EE pakkumishindade indeks end tõususuunale.
Viimast prognoosi toetab fakt, et maa-ameti esialgsetele 2016 III kvartali korterituru andmetele tuginedes näeme, et ostumüügitehingute hinnad Tallinnas on kuue kvartali pikkuse paigalseisu järel tugevasse tõusu pööranud. Esialgsete ja mittetäielike 2016 III kvartali Tallinna korteritehingute keskmine hind on 1659 €, mis on aastatagusest 114 € ehk 7,3% kõrgemal.
Vaata lähemalt, mis toimub kinnisvaraturul portaalist KV.EE.


description: Kes unistab Kadriorus elamisest ja kodust, mida ise oma käe järgi ehitada, sel tasub sellele ajaloolisele puumajale silm peale panna.

title: Fotod: Kadriorus on müügil väga kohutavas seisus, kuid põneva arhitektuuriga puumaja

maintext:
Otse Kadrioru pargi kõrval asuv maja on ehitatud 19. sajandi lõpus. Maja vajab põhjalikku renoveerimist, kuid arhitektuuriliselt on tegu väga põneva hoonega. Maja tänavafassaad on kaunistatud rikkaliku puitpitsdekooriga ning horisontaalse laudvoodri taustal on rikkalikult raamitud kõik fassaadi aknad.
Ehitusprojekti järgi on tegemist kuuetoalise hoonega, kus teenijatuba on eraldatud teistest ruumidest köögiga ning on omaette sissepääsuga. Hoone soklikorrusel on kaks ahjuküttega tuba tänavapoolses hooneosas ning pesuköök. Ka soklikorrusele on kaks eraldi sissepääsu.
Hoones on säilinud ehitusaegseid ja 1920. aastate ümberehitusest detaile: aknaraamid, tahveluksed, puittrepid jne.
Foto: KV.EE
Foto: KV.EE
Foto: KV.EE


description: See, kel on reisile minnes raskusi isegi ühe kohvri pakkimisega, tasuks need soovitused kohe kindlasti kõrva taha panna.

title: Asjad, mida tuleks kolimisel kohe kindlasti meeles pidada

maintext:
Esiteks, paki kõigepealt need asjad, mida sa kasutad kõige harvemini. Kui tegu ei ole just jõuludega, siis paki näiteks kokku kõik jõuluehted, riided, mida sa antud hooajal ei kanna, raamatud jne. Jäta kõige viimaseks need asjad, mida sa igapäevaselt kasutad.
Teiseks, kirjuta kindlasti kastidele peale, mis seal sees on. Eriti hea oleks peale kirjutada ka see, millisesse ruumi kast kolides panna tuleks. Nii saab vältida olukorda, kus sinu tulevases elutoas on mitukümmend tundmatu sisuga kasti.
Kasulik oleks lasta igal pereliikmel pakkida endale kaasa ka üks kott, kus on sees asjad, mida võib esimese ööpäeva jooksul kindlasti vaja minna. Nagu näiteks hambahari, telefonilaadija, rahakott, isiklikud hügieenitarbed, puhas pesu jne.
Kolimine on ideaalne aeg ka selleks, et oma asjad kriitilise pilguga üle vaadata. Sorteeri välja riided, mida sa ei ole vähemalt aasta või kahe jooksul kandnud ja anneta need näiteks abivajajatele.
Enne kolimispäeva on kasulik korraldada sõpradele-tuttavatele ka üks vanakraamiturg. Nii saavad asjad, mis sinu uude koju ei sobi uue omaniku ja sina raha uute vajaminevate asjade ostmiseks.


description: Kuigi kiputakse arvama, et õhksoojuspump lahendab võluväel kõik kütteprobleemid, ei sobi see igasse majapidamisse ega tingimata ka terve elamise kütmiseks.

title: Õhksoojuspumba kohta levib palju valeinfot ja väärarusaamasid

maintext:
Enne, kui endale suure õhinaga õhksoojuspumpa soetama hakata, tasuks endale selgeks teha, millise kodu kütmiseks see sobib ning millised on pumba plussid ja miinused.
"Kui küttevaldkonnas üldse saab rääkida trendidest või moest, siis õhksoojuspump on kujunenud viimase kümnendi hitiks. Selle põhjuseks on vastuvõetav hind, lihtne paigaldus ning energiasääst, mis elektrihinna pideva kasvu taustal on oluline argument," ütleb Hansaposti aia- ja tööriistade tootejuhi Kristjan Kull. Tema sõnul kasvab õhksoojuspumpade müük hüppeliselt just ajal, mil külm ja niiskus tuppa tungivad, aga ta soovitab enne ostma kiirustamist kaardistada pumba plussid ja miinused, võrrelda erineva hinna ja kvaliteediga lahendusi ning vajadusel pidada nõu ka valdkonna eksperdiga.
Ei sobi ainsaks küttekehaks
"Õhksoojuspump enamasti üksi maja soojaks ei küta, vaid on efektiivne kombineerituna mõne teise kütteliigiga. Näiteks ahiküttega maja jahtub talvel kiiresti ning on pererahva kojujõudmisel ebamugavalt külm. Õhksoojuspump aitab kodust äraoleku ajal hoida stabiilset temperatuuri ning kui õhtul ahju köetakse, lülitab pump ennast ise välja. Sellisel moel saab hoida kulud madalal, maja sisekliima sobivana ning ei hakka häirima ka pumba tekitatav mürafoon," räägib Kull. Samamoodi on õhksoojuspump säästlik lisavõimalus majades, mida köetakse elektriga. Ühekordne investeering pole suur ning igakuine kokkuhoid võrreldes elektriküttega on märgatav.
Pööra tähelepanu toote hinnale
Kull soovitab pumpade hindu vaadates alati uurida, mida hind sisaldab – kas ainult toodet või ka paigaldust ja tootekoolitust. Siin on tähtis teada, et kui õhksoojuspump ise paigaldada, siis garantii ei kehti. Ka on oluline toodet tunda ja õigesti kasutada, et ei tekiks rikkeid, mis lisaks täiendavale kulule tähendaks talvel ootamatult külma tuppa jäämist.
"Erineva hinna ja kvaliteediga õhksoojuspumpadel on mitmeid erisusi. Soodsamad pumbad ei ole enamasti suutelised üksi maja soojaks kütma, kuid võivad lisakütjana ja sooja hoidjana osutuda efektiivseks. Kui maja kütmine on oluline ka suurte külmakraadidega, tuleb tavaliselt ka rohkem investeerida. Õhksoojuspumba ostul on tähtis vaadata kasuteguri muutumist erinevate õhutemperatuuride juures, vaid üksikud tooted on efektiivsed ka 20-30 külmakraadiga," räägib tootejuht.
Vaata üle ruumi suurus
Teine kriteerium, mille alusel pumpa valida, on köetava ruumi suurus. Enamik toodetest on mõeldud kuni 100 ruutmeetri kütmiseks. Leidub ka seadmeid, millel on mitu siseosa, mis paigutatakse erinevatesse tubadesse. Selline lahendus on mugav, sest ei sunni siseuksi sooja saamiseks lahti hoidma. Samas ei saa pumba valikul ei saa lähtuda ainult köetavate ruutmeetrite arvust. Toote efektiivsus sõltub maja soojustusest, ruumi kõrgusest, klaasipinnast ning isegi maja asukohast – kas hoone on tuulepealsel rannikul või sisemaa metsas. Tooteinfos väljatoodud köetavate ruutmeetrite maht lähtub normaalsest soojustusest ja tavapärasest ruumi kõrgusest, kui näiteks maja elutuba ulatub läbi kahe korruse, siis tuleb koos spetsialistiga otsida sobilik lahendus.
"Asjaolu, millega õhksoojuspumpa ostes tuleb samuti arvestada, on selle tekitatav müra. Kõik õhksoojuspumbad teevad vähemal või suuremal määral häält. Tänapäevase õhksoojuspumba heli võib võrrelda näiteks kaasaegse külmkapiga – eluruumides ei häiri, aga magamistoas võib segama hakata," ütleb Kull. Seetõttu ei soovita spetsialistid panna õhksoojuspumba siseosa magamistuppa ega välisosa magamistoa välisseinale. Viimast tuleb vältida eriti sellisel juhul, kui maja on puidust, siis on mõistlik eelistada seadme paigaldamist näiteks maaraami külge. Seade teeb häält sulatamise ja kütmise ajal, kui õhusooja hoitakse ühtlasel tasemel, siis on hääl praktiliselt märkamatu.
Kui sobilik õhksoojuspump on välja valitud ning paigaldatud, tuleb sellesse suhtuda nii nagu teistessegi seadmetesse – aeg-ajalt hooldada, puhastada, laagreid vahetada. Enamasti saadakse sellega ise hakkama, mõnikord on tarvis ka spetsialisti kätt. Heaperemeheliku hoolduse korral peab pump vastu 20 aastat või enamgi.
Õhksoojuspumba plussid ja miinused:
+ säästlikkus ja ökonoomsus
+ mõistliku suurusega ühekordne investeering
+ sobib nii ruumi kütmiseks kui jahutamiseks
+ sobib nii majja, korterisse kui suvilasse
+ kogub tolmu ja puhastab õhku (osad seadmed)
+ saab ühendada nutiseadmega ning lülitada distantsilt tööle (osad seadmed)
+ kuivatab niiskeid ruume
- ainsa kütteallikana enamasti ebapiisav
- tekitab müra
- tekitab ruumis õhuliikumise
- kütab ühte ruumi ehk eeldab siseuste lahtihoidmist või igasse ruumi eraldi siseosa paigaldamist
- kuivatab õhku
- võib ebasobivas asukohas talvel lund täis tuisata


description: Eestvaates täiesti tavaline, peidab see Slovakkias asuv eramaja nurga taga midagi seda tüüpi hoonele üsna ebatavalist.

title: Fotod: täiesti tavaline maja peidab nurga taga midagi ebaharilikku

maintext:
See pisike ökonoomne maja, mille sisemus on suures osas vineerist, üllatab ühe põneva detailiga: nimelt on maja küljesein terves pikkuses klaasist.
/ www.archdaily.com
Maja on paigutatud nii, et klaassein ei oleks päikese poole - see on viga, mida tehakse liigagi tihti ja mille tagajärjel muutub kodust päikeselise ilmaga pigem saun. Siin klaasseinast liiga palju päikesevalgust sisse ei tule.
/ www.archdaily.com
/ www.archdaily.com
Vaata rohkem pilte SIIT!


description: Teadlased on teinud kindlaks, et nutitelefoni öine koht pole kindlasti magamistoas: sellel on väga mõjuv põhjus.

title: Ettevaatust: ära hoia nutitelefoni öösel magamistoas

maintext:
Vähe on neid, kes toovad telefoni öökapile ja ei surfa siis enne magamajäämist internetis. Une kvaliteeti ja meie vaimset heaolu silmas pidades on see aga suur viga, kirjutab USA Today.
Nimelt vajame uinumiseks melatoniini-nimelise hormooni tõusu kehas, see vallandub aga ainult hämaras. Nutitelefoni helendava ekraani vahtimine päris melatoniini teket ja uni saabub raskemalt.
Kui kord ka õnnestub magama jääda, vähendab une-eelne nutitelefoni kasutamine teadlaste sõnul ööune kvaliteeti.
Samamoodi, muide, mõjub teler magamistoas, seda eriti juhul, kui see ööseks lahti jääb, nagu sageli juhtuma kipub. Head ei tee aga ka vahetult enne und teleka vaatamine.
Keha peaks saama voodissemineku eel mõnda aega kõikidest ekraanidest puhata. Vaid nii tuleb ka ööuni kiiresti ja on kvaliteetne.


description: Tänane «Kodutunne» suundub appi emale ja tütrele, kes päevapealt oma kodust ilma jäid. Pärast mõnda päeva telgist elamist, said nad endale uue kodu, mis saate meeskonna abiga nüüd ka elamiskõlbulikuks muudeti.

title: "Kodutunne" aitab ootamatult kodutuks jäänud ema ja tütart

maintext:
Keerulised peresuhted on ema Maarist ja tema tütart Annabeli vintsutanud korralikult. Viimane hoop saabus käesoleva aasta kevadel, kui Maarise suhe elukaaslasega lõhki läks ja ta koos tütrega kodunt lahkuma pidi. Kusagile minna aga neil ei olnud ja esimesed ööd elati telgis. Lõpuks ulatas Maarise ema abikäe ja ostis tütrele ja tütretütrele Eidaperre kahetoalise korteri. Et aga selles korteris polnud küttesüsteemi ja pesemisvõimalusedki puudusid, otsustaski „Kodutunne“ neile kiirkorras appi minna. Korda tehti vannituba, paigaldati õhksoojuspump ja teismeline neiu sai endale uue ilusa toa.
«Kodutunne» on Kanal 2 ekraanil täna kell 20:30.


description: Iga töö ei õnnestu alati päris nii hästi nagu esialgu plaanis oli. Need siin on 22 kõige ehedamat näidet säärastest olukordadest.

title: 22 kõige kohutavamat isetegemisprojekti, mida kunagi nähtud

maintext:
Vahel pole kas aega, viitsimist või taipu projekti pikemalt läbi mõelda ja nii tekivadki põnevad isetegemislahendused, mis hiljem internetis laineid lööma hakkavad.
Just sel moel on sündinud ka need 22 kõige jaburamat isetegemisprojekti, mida näeb SIIT!


description: Isetegemisvaimustus on võtnud nii suured mõõtmed, et inimesed ei taha enam millekski spetsialiste palgata. Samas leidub siiski remonttöid, mille isetegemisega pole mõtet riskida.

title: 5 remonttööd, mida kodus kindlasti ise ette võtta ei tohiks

maintext:
Enamik elektritöödest
Lambi paigaldamine või seinakontakti katte vahetamine on enamasti igaühe mõistusesse mahtuv töö, kuid kõik, mis sellest keerulisem, tuleks usaldada professionaalide hoolde. See tundub lihtne, aga hõlmab endas ohte, millega kogenematu inimene arvestada ei oska ega pruugi kokkuvõttes siiski niisugune käkitegu olla, nagu esmalt tundub. Elektritöödel tehtud vead aga võivad lõppeda tulekahju ja kodu kaotamisega. Paljude tööde jaoks pealegi on sul suisa kohustus palgata litsentseeritud elektrik.
Torutööd
Torutööd ei piirdu siiski torujuppide üksteise külge ühendamisega. Takistused tekivad tõenäoliselt juba sel hetkel, kui lähed poodi materjali ostma: nii sul kui müüjatel on tõenäoliselt ühesugused teadmised sellest, mida sul täpselt vaja läheb, ja need teadmised on ebapiisavad. Usalda ka siinkohal parem spetsialisti, kes teab, milliseid töövahendeid tal vaja on ja mida ta üleüldse teeb.
Lekkiv katus
See on tõenäoliselt põhiline parandustöö, mida spetsialistidel tuleb üle teha pärast seda, kui majaomanik ise on lappimistööga kätt harjutanud. Reeglina inimesed ei tea, kuidas katus püsivalt vettpidavaks saada ilma, et see kogu täiega välja vahetada, ja kõik paigad hakkavad aja jooksul uuesti lekkima. Siis aga pöördutaksegi lõpuks, pärast suuremat aja- ja rahakulu, ikkagi spetsialisti poole. Selle asemel võiks aga mõlemat säästa ja kohe oskaja-inimene palgata.
Kõik betoonitööd
Siin ei pane eksimused küll eksija elu ohtu, aga vaeseks võivad teha küll, sest vigade parandused lähevad reeglina väga kalliks maksma. Kujutage ette näiteks nässukeeratud betoonpõranda eemaldamist ja uuesti valamist – see ei ole ei lihtne ega odav töö. Nii et kõik põrandavalamised ja muu taolise võiks teha ikkagi inimene, kes teab, millega ta tegeleb.
Vaheseinte eemaldamine
Igasugustes remondisaadetes oleme küllalt näinud, kuidas seinu haamriga purustatakse ja siis kaunis kodu üles ehitatakse. Kaamera taha jääb aga see osa, kus spetsialistid on eelnevalt täpselt välja arvestanud, mitu sentimeetrit mingit seina maha võib võtta ja palju alles peab jääma. Siin võivad eksimused ja oskamatus väga kalliks maksma minna, sest vale seinajupi eemaldamisel võib kogu hoone kokku variseda.
Allikas: www.organiclife.com


description: Paljud nõudepesumasina suhtes skeptilised inimesed toovad ühe vastuargumendina välja vajaduse kõik nõud nagunii enne masinasse panekut kraani all ära loputada. See populaarne video tõestab lõplikult, et selline vajadus puudub täielikult.

title: Menukas video tõestab, et levinuim nõudepesumasina müüt ei pea paika

maintext:
Veekindla GoPro kaameraga otse nõudepesumasina sisemuses pesutsükli käigus üles võetud video tõestab ka kõige suurematele skeptikutele lõplikult, et jutt nõude eelloputamise vajadusest on täielik müüt, mis mingil juhul paika ei pea.
Videos on kenasti näha, kui korralikult masin pesutsükli alguses nõusid loputab ja toidujäätmetest puhastab ning kui põhjalikult jätkub töö pesemistsükli ajal.
Vaata järele, mis juhtub pärast seda, kui sa nõudepesumasina ukse sulgenud oled!


description: Selle asemel, et kööki uut  mööblit ostma tormata, pani hakkaja naine erinevatest ajastutest mööblitükid värskenduskuuriga omavahel suurepäraselt sobima.

title: Fotod: naine pani erinevatest ajastutest pärit köögmööbli ideaalselt kokku sobima

maintext:
Aile köögis leidus erinevatel aegadel soetatud ilmetut, erinevas stiilis ja omavahel täiesti kokkusobimatut mööblit. «Eelmise talve pikkadel pimedatel õhtutel sai natuke nokitsetud ja pärast pisikest tuuningut valmis minu arust päris armas terviklik ja pilkupüüdev komplekt,» kirjutab ta ise.
Komplekti kuulusid:
50ndatest pärit toolid, mis said kriidivärvi ja vahaga mustaks värvitud. Vanale kangale peale uus roosikangas.
80ndatel pea igas kodus olnud tumba, mis sai samuti uue roosikatte. «Õnneks polster oli hästi säilinud ja seda ei pidanud uuendama. Pisike köök sai kohe juurde ka ühe lisapanipaiga,» ütleb Aile.
60ndate aastate lahtikäiv köögilaud, mis sai vanast lakist puhastatud, samuti üle värvitud ja vahatatud kriidivärvidega. Laual olev lambikuppel sai samuti ise vanast kardinast peale tehtud.
/ Aile Kaasik
/ Aile Kaasik
/ Aile Kaasik
Aile sõnul sai köök hoopis teise hingamise ja ta kiidab väga vanamööbli värskendamist. «Vana mööbel on tugev ja vastupidav ning väärib igati säilitamist ja uuele elule aitamist. Lihtsate vahenditega saab igaüks sellise tööga hakkama, peab olema ainult head tahet ja pealehakkamist,» lisab ta.
Kas sinul on samuti kordatehtud mööblit, mida teistele näidata tahaksid? Saada fotod ja lühike kirjeldus aadressil anna-liisa.mets@postimees.ee. Soovi korral võid jääda anonüümseks.


description: Nädalavahetus ootab ees ja paljud aiapidajad plaanivad kindlasti selle lehti riisudes veeta. Selgub aga, et kuigi ajast aega on lastele meeldinud sel ajal lehtedes hullata, ei tohiks seda mingil juhul lubada.

title: Ameeriklased hoiatavad: ärge lubage lastel langenud lehtedes mängida

maintext:
Just nii - kuigi lehehunnikud tunduvad lastele väga ahvatlevad, tuleks neid sealt tegelikult eemal hoida, sest pealtnäha süütu kuhi peidab USA Ohio osariigi Columbuse lastehaigla arstide sõnul endas paljusid ohtusid, vahendab Country Living.
Alustame sellest, et lehed on märjad, mistõttu levivad seal kiiresti igasugused bakterid. Eestlased on küll harjunud baktereid mitte pelgama ja õige ongi, sest mida rohkem neid karta ja mida vähem nendega kokku puutuda, seda haigemaks nad meid teevad. Kuid see pole sugugi ainus põhjus, miks USAs lapsi enam nii muretult lehehunnikutes hullata ei lubata.
Niiskuse toimel tekib lehekuhjades hallitus ja hallitusega kokkupuutumine omakorda on ohtlik astmahaigetele lastele: nende haigus tugevneb kokkupuutel hallitusega.
Samuti võivad lehtedes pesitseda puugid, kes omakorda kannavad ohtlikke haigusi.
Ja kui sellest kõigest ei piisa, hoiatavad arstid, et lehehunnikus võib olla teravaid roikaid ja oksi, mis last vigastavad, kui ta suure hooga neile otsa hüppab. Samuti võivad lehekuhjast varju otsida ussid.
Kuid ka Ameerika arstid ütlevad lõpetuseks, et kui lehekuhi on värskelt kokku riisutud, asub turvaliselt koduaias ja vanemad teavad, et seal sees pole midagi lastele ohtlikku, pole mõtet väikest lehtedes hullamise lõbu siiski keelata.
Kas sina kavatsed loetu põhjal hakata piirama laste võimalust lehtedes mängida või pead seda liialduseks? Millised sinu lapsepõlvest tuttavad ajaviited tänapäevaste normide järgi veel ohtlikuks on tunnistatud ja kas pead seda õigeks? Räägi kaasa kommentaarides või meie Facebooki-lehel.


description: Ameeriklastel on kombeks oma kodud erinevatel pühadel ja tähtpäevadel suurejooneliselt ära ehtida. See koduperenaine on Halloween'i puhul oma koju aga eriti palju temaatilisi kaunistusi ostnud.

title: Video: selle koduperenaise kodus on lausa liiga palju Halloween'i kaunistusi

maintext:
Kõrvitsalaternad, paberist nahkkiired, Halloween'i temaatiline piparkoogimaja, hulgaliselt küünlaid ja muid dekoratsioone – selle naise kodus ei ole ilmselt mitte ühtegi kaunistuste vaba nurka.
Meile, kes me Halloween'i nii kirglikult ei tähista, on see ilmselt üsna võõras. Põhja-Ameerikas on see aga väga tavaline.
Vaata videost lähemalt, millised muljetavaldavad kaunistused naise kodus on!


description: Aeg osta oma kodu. Sa oled eeltöö vajalikkusest küll kuulnud, aga tundub justkui, et kõik on tehtud: vajadused on ju läbi mõeldud ja pole probleemi. Paraku võid aga ikkagi üht-teist kahe silma vahele jätta ja pärast kahetseda.

title: Koduomanikud räägivad, kui palju nad oma ostuotsust kahetsevad

maintext:
Oma kehvadest kogemustest räägivad kuus koduomanikku, kes ühel või teisel põhjusel oma ostuotsust kahetsevad.
Viivitamine
Kahe lapsega abielupaar elas oma ühe magamistoaga korteris viimase hetkeni, kuni nelja- ja üheaastase lapsega toa jagamine hakkas vanemaid hulluks ajama. «Siis hakkasime lõpuks suuremat elamist otsima ja vähegi sobiva variandi leidmine võttis meil nii kaua aega, et kui see esimene enam-vähem sobiv pakkumine tekkis, haarasime sellest kohe kinni. Kahjuks polnud tegu meie unistuste koduga ja me hakkasime väga ruttu oma otsust kahetsema. Õnneks õnnestus meil täiesti tagumisel hetkel tehingust taganeda,» räägib pereema.
Tulevastel koduotsijatel soovitab ta asjaga algust teha enne, kui käesoleva elupinna tingimused täiesti talutamatuks muutuvad.
Lastetuna lastele mõtlemata jätmine
Teine pereema pihib, et kuigi ta oli koduotsinguil tegelikult juba rase, ei osanud ta asjale vaadata lapsevanema seisukohast, mistõttu ei pööranud ta tähelepanu sellele, kas piirkonnas on häid lasteaedu ja koole. «Plaanisime sinna esialgu jääda maksimaalselt viieks aastaks, aga kümme aastat hiljem pole ma suutnud sellest piirkonnast endiselt ära kolida, sest kui jätta kõrvale heade koolide puudumine lähiümbruses ja fakt, et laste koolitamine on tänu sellele meie jaoks väga kulukas, on tegu minu unistuste koduga,» ütleb ta.
Liiga suur tükk
Kolmas abielupaar hakkas oma maja ehitama vahetult pärast pulmi. «Me planeerisime vähemalt kolme last, mistõttu kodu sai mitmesajaruutmeetrine viie magamistoaga lahmakas. Olime väga rahul, et me siit enam kusagile kolima ei pea ja kogu pere ära mahub. Paraku võttis lapseootele jäämine meil väga kaua aega ja raseduse vältel esines väga palju komplikatsioone, nii et me otsustasime, et ühest lapsest meile täiesti piisab. Nüüd elame siin hiiglaslikus majas ühe pisikese lapse ja veel pisema koeraga ja tunneme end üsna tobedalt,» räägivad nad.
Liigne tagasihoidlikkus
Samamoodi nagu ei tasu oma vajadusi ülehinnata, ei maksa neid ka alahinnata. Kaksikute poiste vanemad otsustasid piirduda kolme magamistoaga majaga: üks neile endile, üks lastele ja kolmas kabinet-külalistetoaks. Viimast läheb perel väga sageli vaja. Laste kasvades selgus aga, et oli naiivne arvata, et kaks teismelist poissi tahavad tuba jagada. «Nüüd peame me kas loobuma külalistetoast, ehitama juurde ühe toa või üleüldse kolima. Ükski variant ei ole hea,» kurdab pereema.
Taristu olulisuse alahindamine
«Kolisime tüüpilisse põllukülla otse südalinnast. Oleme kogu perega harjunud igale poole jala pääsema, me pole kunagi sõltunud autost või ühistranspordist. Meie põllukülas aga on mõeldamatu jala kusagile pääseda, ka ühistransport on kehvapoolne, nii et sõltume täielikult autost. Me tunneme end ahistatuna ja ei taipa, kuidas mitte kellelgi perest ei tulnud pähe enne sellele mõelda,» pihib üks pereisa. Tänaseks kaaluvad nad tõsiselt linna tagasi kolimist, sest oma maja ja aed ei asenda nende jaoks sõltumatust.


description: Tallinna südalinnas Kentmanni tänaval otsib uut omanikku eriti uhke stiilipuhas disainkorter.

title: Galerii: eriti vinge disainkorter Tallinna südames

maintext:
Müüdava korteri puhul on tegu tõelise Eesti Disaini pärliga. Korteri sisekujunduse on teostanud sisearhitekt Elina Freimuth ning kogu sisustus on Eesti disainerite looming. Korter on täielikult möbleeritud.
/ AFP / Scanpix
Korteri planeering on avatud ruumilahendusega. Elutuba on suur ja avar, hõlmab endas nii söögilauaga kööginurka kui ka avatud kabinetti ning piisavalt suurt esikut koos sisseehitatud garderoobiga. Suur magamistuba on koos walk-in garderoobi ning dušši- ja saunaruumiga.
/ AFP / Scanpix
Mõlemast toast on pääs rõdule, kust avanevad võrratud vaated linnale.
Vinge disainkorter Tallinna südames. / KV.EE
Lisaks on korteris eraldi majapidamisruum koos teise tualettruumiga
Vinge disainkorter Tallinna südames. / KV.EE
Rohkem infot KV.EE koduleheküljelt.


description: See, et Eesti disainerite poolt loodud mööbliesemed on põneva disainiga, on ilmselt paljud märganud. Loogiline on see, et nende hind on tunduvalt kallim kui laiatarbe kaupade puhul, kuid teinekord teeb nende kõrge maksumus siiski meele kurvaks.

title: 5 põnevat, kuid see-eest üsna kõrge hinnaga Eesti disainileidu

maintext:
1. UUP Pukk Klik
See põneva disainiga baaripukk muudab sinu köögi küll automaatselt iskupärasemaks, kuid arvestada tuleb sellega, et sellel on üsna krõbe hind. Ühe baaripuki eest tuleb välja käia lausa 128 eurot. Kuna ainult ühe tooli või baaripukiga ilmselt läbi ei aja, siis võib köök päris kalliks maksma minna.
UUP Pukk Klik Foto: osta.ee
2. PULO disain rippvalgusti MOONIKA
See 70ndate stiilis laelamp on tõeline pilgupüüdja, kuid selle hind paneb ilmselt paljusid kulmu kortsutama. Ühe sellise rippvalgusti eest tuleb välja käia 198 eurot.
PULOdisain rippvalgusti MOONIKA. Foto: osta.ee
3. Stuudio Nüüd - Latte komplekt
Naisi, kes endale seda elegantset latte komplekti ihaldaksid, on ilmselt palju. Selle hind – 59 eurot, väga ligitõmbav aga ei ole.
Stuudio Nüüd - Latte komplekt Foto: osta.ee
4. Põrandariiul Piggy
See põrandariiul on põneva disainiga, kuid ostma kipuvad seda ilmselt ainult tõelised Eesti disaini fännid. Ühe riiuli hinaks on nimelt 239 eurot.
Põrandariiul Piggy. Foto: osta.ee
5. Redel-riiul nelja pulgaga
Redel disainielemendina ei ole midagi uut. Kuna osta.ee oksjonilt on võimalik endale vana redel vahel paarikümne sendi eest soetada, siis see 75 eurone redel tundub kuidagi eriti kallis. Arvestada tuleb sellega, spetsiaalsed riiulid tuleb redelile 25 euro eest veel juurde osta.


description: Muhu vallas Tusti külas on müügil kadestamist väärt talukompleks otse mere ääres.

title: Galerii: muinasjutuline talu Muhu saarel - merest vaid kahesaja meetri kaugusel

maintext:
Elumaja on ehitatud ümarpalgist ja sellel on uus rookatus. Maja esimesel korrusel on avatud köök-elutuba, magamistuba, vannituba, tualettruum, saun, tuulekoda ja kaks avarat terrassi. Teisel korrusel on kaks magamistuba, tualettruum, trepihall ning kaks rõdu.
Lisaks elumajale kuulub talukompleksi veel saun, kaks renoveeritud aita ja kaks puukuuri. Hoonete akendest ja rõdudelt avaneb imekaunis vaade merele ja Kessa laiule.
Lisaks hoonetele on kinnistul veel tiik, kus on sees kalad ja vähid.
Foto: KV.EE


description: Kui see noor ema oma pojale väikelapse voodit otsis, sattus ta ühele isendile, mis täielikult ta südame võitis. Paraku selgus aga, et hinnalt jääb see talle täiesti kättesaamatuks, mistõttu tuli pea tööle panna ja olukord lahendada.

title: Vinge idee: ema ehitas pojale üle mõistuse kalli lastevoodi koduse versiooni

maintext:
Ja lahendus sai suurepärane: Sarah tegi kalli voodi täpse koduse koopia. Esialgseks eesmärgiks oli säästa raha, sest 2000 dollarit ühe voodi eest tundus talle üle mõistuse palju maksta. Kui palju raha isetegemisprojektile lõpuks kulus, sellest Sarah oma blogis ei kirjuta, kuid voodi väärtus on nagunii kordades kõrgem kui poestostetul, sest üks ema on selle lapsele oma kätega valmis ehitanud.
Sarah tunnistab, et voodi hinda kuuldes plaanis ta selle lihtsalt unustada, aga miski kogu selle asja juures ei andnud talle rahu, kuigi ta ei teadnud täpselt, m is see on. Pika piinlemise peale ta lõpuks mõistis, et lihtsalt ei saa sellisest lahendusest loobuda ja nii ta töö kallale asuski.
Takistusi ja tõrkeid esines teekonnal mitmeid, aga lõpuks on voodi valmis. Ainus probleem kogu asja juures on, et Sarah poeg on esialgu voodis magamiseks veel liiga väike: see peab umbes aastajagu oma uut peremeest ootama.
Kas sul on ka kodus mõni vinge omaehitatud mööblitükk? Jaga meiega oma lugu ja fotosid aadressil anna-liisa.mets@postimees.ee .


description: Õnneks on villased rõivad eestlaste seas jälle rohkem au sees ja kodusisustuseski kasutatakse palju villaseid aksessuaare. Kuidas neid esemeid aga õigesti hooldada?

title: Vaata, kuidas tegelikult villaseid rõivaid hooldama peab

maintext:
Levinud on arvamus, et villaseid rõivaid on raske hooldada ja et nende eest hoolitsemine peab olema eriline. Villaste riiete hooldamine on tegelikkuses väga lihtne ja võtab vähem aega kui paljudest teistest materjalidest rõivaste hooldus.
Kuna naturaalne villakiud on kaetud loodusliku rasuga, siis hoiab see suure osa mustusest riidest eemal. Mustus lihtsalt ei kinnitu villastele riietele nii kergelt kui teistele materjalidele.
Seepärast piisab mõnikord ka rõivaeseme värskendamiseks selle õues tuulutamisest. Eriti hea on seda teha niiske ilmaga. Kui rõivastesse on jäänud mingeidki lõhnu, siis kaovad need õues värske õhu käes.
Villaseid riideid tuleks pesta ainult nähtavate plekkide korral. Kui pesema peab, siis kõige parem on pesta villaseid riideid käsitsi. Lubatud on pesta ka pesumasinas, kui masinal on olemas õrn käsipesuprogramm villaste riiete jaoks.
Käsitsi pestes ei tohi riideeset hõõruda, vaid tuleb kergelt muljuda. Käsitsi pesemisel ei tohi väänata, vaid pigistada õrnalt üleliigne vesi välja. Kindlasti ei tohi tsentrifuugida.
Kui villane rõivaese on pestes vormist välja läinud, siis märjana on võimalik riidele taas õige kuju anda.
Villased riided tuleb kuivama asetada tasasele pinnale. Nöörile kuivama riputada ei tohi, kuna nii võib riideese välja venida.
Keemiline puhastus on samuti lubatud, sellest veel parem on kuivpuhastus, sest mõningad keemilise puhastuse ained võivad villakiude sulatades rikkuda. Tasub olla ettevaatlik.
Villased rõivad ei vaja triikimist kuid tähtis on järgida tootega kaasas olevaid hooldusjuhised.
Vaata rohkem Saaremaise tootja KENA kodulehelt.
Ilusaid villaseid rõivaesemeid ja koduaksessuaare valmistab ka kodumaine Woolish.


description: Eestlanna räägib, kuivõrd keeruline on Pariisis korteri üürimine.

title: Eestlanna Pariisis: korteri üürimine on siin palju keerulisem kui Eestis

maintext:
Eestis on korteri üürimine üsna lihtne protsess, Pariisis on see aga tunduvalt keerulisem, eriti välismaalase jaoks.
Korteri üürimiseks on vaja guarantorit ehk niiöelda inimest, kes garanteerib üürileandjale, et tegu on mõistliku üürnikuga. Guarantor peab elama Prantsusmaal ning omama sissetulekut, mis on korteri üürist vähemalt kolm korda suurem. Kui sul ei ole Prantsusmaal perekonda või lähedasi sõpru, on sellise inimese leidmine üsna keeruline. Tuleb kasutada kas maaklerit, kellele tuleb väga palju raha maksta või jääda lootma sellele, et korteriomanik on nõus garantii koha peal silma kinni pigistama.
Kertu, kes läks Pariisi elama õppimise pärast, otsustas abi küsida sealse Eesti kogukonna käest. Tal vedas – üks Eesti neiu, kes hakkas just kolima, pakkus talle enda korterit. Kertu sõnul sõidavad paljud välismaalased Pariisi kohale ja otsivad endale korterit aga nädalaid.
Pariisis elamine on kulukas. Kertul tuleb ühes kuus pisikese toa eest jagatud korteris maksta 630 eurot. Tema korter asub aga üsna heas piirkonnas – Pariisi 5. ja 13. piirkonna vahel, otse Saint Marceli metroopeatuse kõrval.
Loe Kertu korteri otsingutest ja Pariisis elamisest lähemalt tema blogist!


description: See, et kinnisvara hinda mõjutab eelkõige asukoht, peab ilmselgelt paika.

title: Hinnavõrdlus: suur palkmaja Valgas maksab tunduvalt vähem kui minimaja Nõmmel

maintext:
Nõmmel asuv pisike puitmaja, kogupinnaga 68 m², maksab 150 000 €. Valga linnas asuv uus palkmaja, kogupinnaga 180 m², maksab aga 99 000 €.
Minimaja Nõmmel. Foto: KV.EE
Nõmmel asuval majal on kolm väikest eraldi tuba ning avatud köök-elutuba. Maja on mitmel korral suuremaks ehitatud. Hoovis on kuur ja autovarjualune kahele autole. Kogu krundi pind on 624 m².
Palkmaja Valga linnas. Foto: KV.EE
Valgas asuv palkmaja on valminud 2012. aastal. Maja esimesel korrusel on avar elutuba, avatud köök ja tualettruum koos pesuruumiga. Katusekorrusel on kolm magamistuba ja avar vannituba mullivanniga. Kinnistul asub ka kõrvalhoone koos garaaži ja ehitusjärgus saunaga. Kogu krundi pind on 1050 m².
Köök Nõmmel asuvas majas. Foto: KV.EE
Palkmaja avar köök. Foto: KV.EE


description: Ei saa ilmselt piisavalt liiga palju meenutada, et kui leiad vana maja renoveerides midagi, mille väärtuses sa pole kindel, tasub asi lasta igaks juhuks üle kontrollida. See lugu on ehe õpetlik näide.

title: Vanast majast juhuslikult leitud ese on tõenäoliselt väärt miljoneid

maintext:
Hiljuti ühe Šoti maamaja kunstikogu üle vaadanud spetsialistid tegid hämmastava avastuse: mitte eriti väärtuslike maalide hulgas peitis end üks, mis võib kodu omanikest teha miljonärid, vahendab Country Living.
Tegu on renessanssiaegse kunstniku Raphaeli teosega, mille ehtsus vajab veel küll ametlikku kinnitust, aga eksperdid on juba praegu veendunud, et tegu on tõesti tuntud kunstniku tööga.
Teose avastas üks kunstiekspert üsna juhuslikult, rutiinse ülevaatuse käigus kontrollides, ega tal midagi kahe silma vahele jäänud pole.
/ http://www.llnyc.com/
Maal on arvatavasti pärit aastatest 1505-1510 ja asjatundmatu silmale täiesti väärtusetu. Pealegi oli see leidmishetkel üsna räpane ja õnnetus seisus. Praeguste omanike koju sattus see aastaid tagasi kõigest 2000 dollari eest, sest keegi ei osanud arvatagi, kui väärtusliku teosega tegu on ja kes on selle autoriks: arvati, et see on ühe tunduvalt hilisema ajajärgu kunstniku osav koopia.
Kui saab ametlikult kinnitatud, et tegu on Raphaeli tööga, on selle turuväärtus hetkel umbes 26 miljonit dollarit.


description: Väga paljud ei ole kohe kindlasti hommiku-inimesed. Need viis nippi aitavad uut päeva aga tunduvalt stressivabamalt alustada.

title: 5 asja, mida enne magamaminekut teha, et hommikul stressivabalt ärgata

maintext:
Asjad, mida tasub enne magamaminekut teha:
Pisikene koristus
Enne voodisse minemist võiks teha väikese koristamistuuri, et hommikul ärgates vastuvaatav segadus asjata ei ärritaks. Piisab ka 10-15 minutist, et panna nõud masinasse, koristada elutuba mänguasjadest või söögilaud üleliigsetest asjadest.
Pane kirja asjad, mida sa järgmisel päeval kindlasti tegema pead
Pane märkmikusse või telefoni kirja kõik need asjad, mida sa järgmisel päeval kindlasti ära pead tegema. Nii on hommikul ülevaade kohustustest kohe olemas ja sa saad neid vaikselt täitma hakata.
Tee ettevalmistusi hommikusöögiks
Sega õhtul pannkoogitainas juba valmis või lõika smuutiks vajalikud puuviljad valmis ja pane need näiteks külmkappi. Nii kulub hommikul vähem aega söögi valmistamiseks ja jääb rohkem aega toidu nautimiseks.
Vali endale riietus välja
Tee endale teene ja vali õhtul homse päeva riietus juba valmis. Nii ei teki hommikul paanikat, kus sa ei leida endale midagi selga panemiseks.
Pane vajalikud asjad juba ukse juurde valmis
Kui sul on plaanis homme trenni minna, siis pane spordikott õhtul kokku ja jäta see ukse juurde oma aega ootama. Aega hoiab kokku ka see, kui koduvõtmed, päikeseprillid, rahakott või sülearvuti on sul alati sama koha peal ja välisukse lähedal.


description: Kõrvitsapirukas on ameeriklaste ja austraallaste suur lemmik Halloweeni ja tänupühade ajal. Proovi sinagi see vürtsidega maitsestatud kõrvitsamaius järgi.

title: Mida head kõrvitsast süüa teha? Maailma parim kõrvitsapirukas

maintext:
Koogipõhi
100g võid
200 g jahu
50g suhkrut
4 spl vett
Täidis
pool kg kõrvitsapüreed (poole kg püree tegemiseks on vaja umbes üks kg tükeldatud kõrvitsat)
2 muna
500g kondenspiima
1 spl kaneeli
veidike muskaatpähklit
näpuotsatäis soola
Sega omavahel suhkur ja jahu ja seejärel lisa külm või (kuubikuteks lõigatud). Haki see noaga ühtlaseks puruks ja lisa vesi. Sega taignaks. Muretaigent on hea teha näiteks suure vaagna või kandiku peal. Taignasse võib veel soovi korral lisada näpuotsatäis soola ja pool tl küpsetuspulbrit.
Kõrvitsast püree tegemiseks lõika kõrvits kuubikuteks (eemalda seemned ning koor) ning pane see nõrga kuumusega podisema (lisa potti ka veidikene vett). Kui kõrvits on pehme pehmeks, püreesta see kannmikseri või saumikseriga. Muideks, püree tegemisel läheb umbes 1/3 selle mahust kaduma, nii et pooleks kilogrammiks püreeks võid julgelt terve kilo kõrvitsat tükeldada.
Täidise tegemiseks sega suures kausis omavahel kõik täidiseks vajaminevad komponendid. Seejärel määri pirukavorm õrna võikihiga ning vooderda tainaga. Eelküpseta pirukapõhja 180 kraadises ahjus umbes 10 minutit.
Vala täidis eelküpsetatud põhjale ning pista kook tagasi ahju, umbes 45 minutiks, kuni see pole enam seest vedel ning ääred on kuldpruunid. Lase koogil enne lõikamist veidike jahtuda ning naudi!


description: Rotermanni kvartalisse kerkib järgmise aasta lõpuks spaakompleksiga kortermaja, mis on ühtlasi viimane sellesse piirkonda ehitatav elamu.

title: Rotermanni kvartalisse kerkib spaakompleksiga korterelamu

maintext:
«Alustasime sel nädalal eelmüüki. Näeme sihtgrupina edukat inimest, kes hindab linnasüdame mugavust ja melu,» ütles korterite müügiga tegelev Uus Maa Kinnisvarabüroo maakler Annika Orusalu. «Maja tugevateks märksõnadeks on kindlasti nii asukoht, sest kõik populaarsed meelelahutuskeskused ja ka ärihooned on paari sammu kaugusel, kui ka arhitektuur, mis on esinduslik ja sulandub Rotermanni kvartali teiste hoonetega suurepäraselt. Lisaväärtust annab kindlasti ka maja teises pooles asuv spaa.»
Orusalu lisas, et Roseni 9 hoone on viimane Rotermanni kvartalisse arendatav elamu, mis asub sisekvartalis, eemal liiklusmürast. Kortermaja lääne-küljest avanevad vaated Toompeale ning Idast Rotermanni väljakule.
Hoonesse kavandatakse 44 ühe- kuni neljatoalist korterit, mille üldpinnad on vahemikus 40,3 – 88,7 ruutmeetrit. Kõikidel korteritel on rõdu. Eestis uue lisaväärtusena saavad kõik majaelanikud soodustingimustel kasutada hoonesse rajatava spaa- ja saunakompleksi teenuseid.
Kerkivasse hoonesse tulevad hotell, korterelamu, toitlustus- ja teeninduspinnad. Keldrikorrusele kavandatakse 70‐kohaline garaaž, tehnilised ruumid ja panipaigad. Elamu energiaklassiks on B.
Maja arhitekt on Martin Aunin, kes on välisilmes rõhutanud esinduslikkust. Kasutatud on klaasi, dekoratiivse puhasvalupinnaga punast betooni ning klinkerplaat‐ ja tellisplaat‐sandwichpaneele. Niisugune materjalivalik väärtustab piirkonna miljööd ja värvilahendus harmoneerub kõrvalhoonetega. Hoonestuse maht on selge ja hästi proportsioneeritud, rahustamaks kvartali sisemist juhuslikkust.


description: Mõni sisekujundustrend võib esmapilgul tunduda üsna kummalisena, tõenäoliselt ka see.

title: See ebatavaline trend on jõudnud juba väga paljudesse kodudesse

maintext:
Ilmselt paljudes kodudes on tulnud ette olukordi, kus mõne sünnipäeva või tähtpäeva raames tuleb ühe laua taha mahutada paras ports inimesi. Kõige suurem mure on sealjuures see, kust kõik vajaminevad toolid leida.
Kuna inimestel on söögilaua taga enamasti neli kuni kuus tooli, otsitakse ülejäänud toolid kokku mujalt – ülejäänud tubadest, keldrist või pööningult. Lõpptulemus näeb siis välja selline, et ühe laua taga on vähemalt kümme erinevat tooli.
Paljud sisekujundajad ja trenditeadlikud inimesed aga lausa püüdlevad sellise kaootilise söögitoa või köögi poole ja panevad laua ümber meelega väga erinevas stiilis või värvitoonis toole.
Kes tahab selle trendiga kaasa minna, võiks mõnele olulisele asjale tähelepanu pöörata:
1. Kui sa tahad ühe laua taha koondada väga erinevat värvi toole, siis need võiksid olla oma stiililt ühesugused.
2. Kui sa eelistad stiililt erinevaid toole, siis need võiks olla jällegi samas värvitoonis. Näiteks üleni mustad või valged.
3. Kõik toolid võiksid olla ühekõrgused.
Visuaalselt mõjub huvitavalt ka see, kui ainult üks tool, näiteks laua otsas olev on teistest erinev.


description: Selle vannitoa sisustamisel on ühe asja vastu päris põhimõtteliselt eksitud. Kas saad aru, millega tegu?

title: Kas märkad, mis selle vannitoa sisustuses valesti on?

maintext:
Sisekujundajate sõnul nimelt ei tohiks vannitoa peegli kohale valgustit paigaldada, sest sellest pole lihtsalt mingit kasu: sääraselt langev valgus annab näost ebatäpse pildi. See heidab varje sinna, kus varje olla ei tohiks, ja peegeldab liialt. Selliselt valgustatud peeglit on üsna võimatu sihtotstarbeliselt kasutada, sest see ei anna peegli ees seisjale ülevaadet, kas ta välimus on korras, samuti pole selle ees võimalik hästi jumestust teha.
Mis oleks lahendus? Lambid peaksid olema peegli külgedel nagu näiteks siin:
Sedasi paigutatud lambid võivad esmapilgul tunduda väga eredad, kuid kui vaja peegli ees välimust kohendada, on need märksa efektiivsemad kui ülalt langev valgus.
Millist valgustust sina vannitoas eelistad? Miks just seda?


description: Kui see pole tõeline taaskasutus, siis me ei tea, mis on: nimelt on allpool nähtav maja suures osas ehitatud ühe teise maja lammutamise jääkidest.

title: Fotod: hämmastav maja, mis on ehitatud teisest majast

maintext:
Nimelt soetas Hollandi arhitekt Rolf Bruggink hiljuti kaks hoonet: üks neist oli eelmise sajandi keskpaiga kontorihoone, teine üle-eelmise sajandi lõpust pärit küün, vahendab TreeHugger. Mehel oli konkreetne plaan: kontorihoone tuli lammutada, selle lammutamisest jääv materjal aga tuli ära kasutada küünihoone koduks ehitamiseks.
Lammutusjääkide maja. / www.treehugger.com
Tulemuseks on täiesti enneolematu ja äärmiselt mugav kodu, mis on ühtaegu modernne ja soe.
/ treehugger.com
/ treehugger.com
50ruutmeetrine maja jaotati kergete puidust vaheseintega tsoonideks nii, et magamistuba, vannituba ja töötuba kõrguvad köögi ja elutoa kohal üleval lae all.
/ treehugger.com


description: Eestis on väga sügavalt juurdunud arusaam, et mida kirjum ja mida rohkem asju täis lapse tuba on, seda parem. Tõest on  see uskumus aga valgusaastate kaugusel.

title: Enamik eestlastest on oma laste toad täiesti valesti sisustanud

maintext:
Pedagoogikast leiab mitmeid juhiseid selle kohta, kuidas oma lapse tuba tegelikult sisustada võiks. Ja seda juba maast-madalast. Üks väga hea ja läbimõeldud vastavasisuline õpetus leidub Montessori-pedagoogikas, mida on oma laste puhul praktiseerinud ka Eveli Nõgu.
/ Eveli Nõgu
«Esimese lapse sündides ei teadnud ma Montessorist veel midagi. Kui ma lapsele lasteaeda otsisin, siis oli ühe kodulehel mainitud, et nad mingil määral rakendavad Montessori metoodikat. Huvi pärast googeldasin, mida see tähendab, ja enam ei saanud pidama. Mida rohkem lugesin, seda huvitavam oli ja seda suurem oli äratundmisrõõm, et nii ma tahaksingi oma lapsi kasvatada. Pärast seda olen end Montessori metoodikaga jõudumööda kurssi viinud ja mõningaid printsiipe ka oma kodus rakendanud. Muidugi on see teema nii lai ja põhjalik, et tunnen, et mida enam ma loen, seda vähem ma tean. Tahaksin lastega rohkem Montessorilikke tegevusi teha, kuid puudu jääb nii oma teadmistest kui ajast,» räägib Eveli.
/ Eveli Nõgu
Eveli silmis on Montessori põhimõtete järgi sisustatud elamine hästi lapsesõbralik ja väikese inimese vajadustega arvestav. «Seeläbi näitame üles austust lapse vastu. Samuti on näiteks lapse pikkusega arvestamine praktiline - laps saab ise oma riided ja muud asjad kätte ja vanemad ei pea teda pidevalt abistamas käima. Olen omal nahal kogenud, kuidas lapse pidev abistamine, sest ta ise ei ulatu, viib selleni, et lõpuks ta ei tahagi ise teha. Samuti leian, et harivate materjalide ahvatlevalt eksponeerimine soosib laste huvi ja uudishimu. Ja uudishimu on õppimise alus,» selgitab ta.
/ Eveli Nõgu
Montessori-põhimõttel toa sisustamise aluseks on rahulikkus ja tagasihoidlikkus. «Rahulik, nii visuaalselt kui helide poolest vaikne keskkond soosib puhkamist ning tegevusse süvenemist. Mida rohkem laps süveneb, seda enam ta õpib. Igasugune ülestimuleerimine, mida väga kirju lastetoa sisustus on, mõjub pärssivalt lapse keskendumisvõimele,» põhjendab Eveli, miks vanemate seas nii laialt eelistatud kirju ja kärts sisustus lapsele hoopis karuteene teha võib.
/ Eveli Nõgu
Aga kuidas siis sisustada, et last ja tema arengut igakülgselt toetada? Oma blogis Mutukamoos on Eveli selle kõik põhjalikult kirja pannud:
Rahulik ja esteetiline sisekujundus
Naturaalsed ja erineva tekstuuriga materjalid
Lapsemõõtu mööbel (nt laud ja tool)
Isiklike asjade hoidmise koht (riided, juuksehari jne), seatud nii, et laps leiaks ja ulataks asjad ise võtta (madalad nagid, riiulid, seinakorvid). Valikus väike kogus hooajalisi riideid.
Peegel lapse kõrgusel
Lüliti lapse kõrgusel
Raamaturiiul, kus raamatud on näoga lapse poole, et oleks kergem sobivat valida. Korraga on väljas u 10 raamatut ja neid vahetatakse. Kui riiuli võimalust ei ole, siis võib väike kogus raamatuid olla eksponeeritud ka korvis (eriti mugav maimikute puhul).
Võimaluse korral võiks lugemise jaoks olla omaette nurgake, kus on piisavalt valgust ja mugav istuda.
Looduseuurimise nurk, kus laps saab uurida loodusretkel kogutud esemeid (teokarbid, linnusuled jne)
Koht lapse kunstitööde eksponeerimiseks
Pildid seinal (tuntud kunstnike tööde reprod, fotod pereliikmetest) lapse silmade kõrgusel
Kõike (mänguasju, kaunistusi) olgu korraga väljas pigem vähe kui palju. Lapsed mängivad leludega sügavamalt ja tähenduslikumalt kui neid on korraga valida vähem. Samuti aitab roteerimine tekitada huvi juba unustatud mänguasja vastu. Montessorilikus toas ei ole klassikalist mänguasjakasti, vaid lelud on eksponeeritud riiulites või korvikestes, kus lapsel on kohe hea ülevaade pakutavast.
Toa sisustamisel lähtu lapsest – tema vanusest, huvidest, iseloomust. Võimalusel lase lapsel osaleda toa sisustuse valimisel (kas või voodipesu :))
Lisaks veel üldised montessorilikud märksõnad, millest võiks lähtuda:
valikuvabadus (laps saab ise valida, kuidas oma mänguasju kasutada, head nt ehitusmaterjalid, rollimänguasjad, halvad patareitoitel lelud)
liikumisvabadus (seda eriti beebide ja maimikute puhul, keda kiputakse piirama)
iseseisvus (saab ise tule põlema, riided kätte jne)
kord ja lihtsus
huvi tekitamine, inspiratsioon
ilu
Iseseisvus: lapsekõrgusele paigutatud asjad. / Eveli Nõgu


description: Naine vuntsis iidvana trammi üles ja üürib seda kõigile soovijatele ööbimiskohana välja.

title: Vaheldus tavalisele hotellile: 100 aastat vanast trammist sai hubane ööbimiskoht

maintext:
Reisides tasub tavaliste hotellide kõrval otsida ka pisut põnevamaid majutuskohti. Näiteks austraallanna Angela Henley ostis endale trammi, mis võeti kasutusele juba 1920ndatel aastatel. Ta renoveeris vana sõiduvahendi ning üürib seda kortereid vahendava platvormi Airbnb kaudu nüüd välja.
Aastakümneid tagasi, kui tramm oli veel kasutusel. Foto: Camp Kulning/Instagram
Tramm enne renoveerimistöid. Foto: Camp Kulning/Instagram
Enne renoveerimistöid oli tramm väga lagunenud. Henley andis sellele aga uue elu. Ta ei muutnud sõiduvahendit seest luksuslikuks ega modernseks. Naise eesmärgiks oli hoopis säilitada selle vanaegne välimus nii väljast kui ka seest.
Trammis on võimalik ööbida kuni neljal inimesel. Lisaks trammile üürib naine välja ka seal kõrval asuvat haagissuvilat (voodikoht kahele inimesele) ja vajadusel ka pisikest maja (voodikoht kahele inimesele), kus ta muidu ise elab.
Naine üürib soovi korral välja ka enda maja. Foto: www.airbnb.com.au
Foto: www.airbnb.com.au
Foto: www.airbnb.com.au
Üks öö maksab ööbimiskompleksis kaheksale inimesele kokku 350 dollarit. Vaata rohkem pilte Airbnb lehelt!


description: Venemaal Moskvas elava jõukal järjel abielupaari armastus sai otsa, kuid vara nad enam inimlikul moel jagada ei suuda: mees lasi keset maja ehitada telliskiviseina, mis tõkestab ekskaasa tee magamistuppa.

title: Lahutus vene moodi: mees tõkestas tellisseinaga ekskaasa liikumise ühises kodus

maintext:
Heal järjel Sergei ja Margarita Tsvitnenko abielu sai lahutatud ning kohus otsustas, et kogu nende vara peab jagunema pooleks. Sergei võttis seda sõna sõnalt ja poolitas ka paari Moskva südames asuva ühise villa, vahendab The Sun.
Telliskiviseina lasi mees keset maja püstitada aga nii, et ainus trepp ja seega pääs teisele korrusele ning Margarita magamistuppa jäi tema poolele.
Maja pooleksjagamine olnud paaril algusest peale kavaski ja vahesein pidi villat jagama tõepoolest ka kerkima, kuid kokkulepe oli, et Margarita saab uue trepi rajamiseks aega järgmise aasta märtsikuuni. Tema sõnul otsustas Sergei aga omavoliliselt seina valmis ehitada ja tema ning nende ühiste laste liikumisvabadust oluliselt piirata.
Vähe sellest: Margarita väidab, et ehitajate kiire tegutsemise tulemusel jäi tema öömajal olnud sõbranna ülakorrusele lõksu.
Mis edasi saab, Margarita praegu ei tea. Uue trepi ehitamiseks tal hetkel raha ei ole, kohtu ettekirjutused tema ekskaasat aga ei huvita.


description: Ilda ja Aleksandr kolisid Eestisse paarkümmend aastat tagasi Venemaalt, Tšernobõli tuumajaama radiatsioonipiirkonnast. Enne seda elasid nad Abhaasias, kust tuli pageda sõja eest. Tubli ja töökas pere on end sisse seadnud Pärnumaale, ent maja on väga kehvas seisus.

title: "Kodutunne" ulatab abikäe sõja eest põgenenud suurperele

maintext:
Perekond on hakkama saanud vaatamata saatuse keerdkäikudele. Abhaasia sõja eest põgenemine ja Tšernobõli katastroofi tagajärgedega hakkama saamine pole nende usku murdnud. Ega seegi, et paari viiest lapsel on mitmel tõsised tervisemured ja kuigi meditsiiniliselt pole seda kinnitatud, usub Ilda, et need mured on seotud just pere Tšernobõli-piirkonna eluga.
Eestisse saabudes oli perekonna suurimaks unistuseks oma maja ja selle nad endale ka leidsid. Ent maja on vana, kaev kasutuskõlbmatu ja pesemisvõimalused kasinad. «Kodutunne» võttis südameasjaks pere elamistingimuste parandamise.
«Kodutunne» on Kanal 2 ekraanil täna kell 20:30!


description: Pelgulinnas otsib üürilist üks imepisike, kuid nutikate lahendustega kahetoaline korter.

title: Stiilne üürikorter, mis on väiksem kui mõne inimese elutuba

maintext:
Korter on äsja renoveeritud ja vaatamata oma vähestele ruutmeetrite arvule (24.3 m²) sobilik elupaik isegi kahele inimesele.
Köögis tööpinda küll napib, kuid köögilaud on see-eest lahtikäiv ja annab vajadusel ka toidu valmistamiseks lisapinda juurde.
Korter Pelgulinnas. Foto: KV.EE
Elutoanurgas on kaks ruumikat kappi ja riiulirida, kus oma asju hoida. Avatud köök-elutuba on küll pisike, kuid heledate seinte tõttu ei mõju see üldsegi niivõrd ahistavana.
Korter Pelgulinnas. Foto: KV.EE
Magamistuba on sõna otseses mõttes magamistuba. Nimelt midagi muud peale voodi sinna ei mahugi.
Korter Pelgulinnas. Foto: KV.EE
Isiklike asjade paigutamiseks on õnneks kasutada aga ruumikas walk-in garderoob.
Korter Pelgulinnas. Foto: KV.EE
Vannisõpru pesemisruum ilmselt ei rõõmusta, kuid muidu on tegu igati korraliku duširuumiga.
Korter Pelgulinnas. Foto: KV.EE
Ruume kütab autonoomne elektriküte, mis tähendab, et maksta tuleb vaid enda tarbitu eest.


description: Olgem ausad: kui on võmalik valida, eelistab iga laps oma isiklikku tuba. Alati pole see aga võimalik. Kuidas siis mitu last ühte tuppa kõige valutumalt ära mahutada?

title: 8 suurepärast ideed, kuidas mitu last ühte tuppa ära mahutada

maintext:
Tihti soovivad lapsed säärase lahenduse puhul vähemasti seda, et kõigil toaelanikel oleks võimalik mingilegi privaatsusele. Seega tasuks tuba planeerides silmas pidada, et see vajadus täidetud saaks: suurepäraseks variandiks on sel juhul mitmetasandiline tuba, näiteks laealused magamislavatsid, mis lubavad elanikel pisutki eralduda.
Kui aga tegu on omavahel eriti hästi läbisaavate õdede-vendadega, kel teineteisest iial küllalt ei saa, võib voodid muretult ka täiesti teineteise kõrvale paigutada. See muudab toa sisustamise muidugi üsna lihtsaks.
Asendamatuks abilisteks ruumi planeerimisel kujunevad tihti siiski narid.
Kui ühte tuppa on vaja paigutada erinevast soost lapsed, tasuks sisekujundusse valida neutraalsed värvid, mis vastuvõetavad nii poisile kui tüdrukule.
Vaata kaheksat suurepärast sisekujundusideed SIIT!
Kas sinu laste tuba on eriti hästi õnnestunud sisustusega? Jaga meiega pilte aadressil anna-liisa.mets@postimees.ee .


description: Mõni mööbliese õnnestub kohe eriti hästi, olles aluseks tuhandetele erinevatele kasutusvõimalustele ja variatsioonidele. Nii ka see riiul siin.

title: 25 nutikat viisi üht Euroopa soodsaimat menuriiulit oma kodus ära kasutada

maintext:
Tegu on nimelt IKEA Kallax-sarja riiuli ehk endise Expeditiga, millele osavad inimesed üle maailma on andnud väga palju erinevaid ilmeid ja kasutusviise.
/ www.hative.com
IKEA mööbel on alati olnud suurepäraseks toorikuks sellele, et lasta fantaasial lennata ja kujundada seda nii nagu endal tuju ja vajadust on. Kallax on ses osas aga ilmselt nende kõige õnnestunum toode - sellele saab vaat et piiramatult kasutusvõimalusi leida.
/ www.hative.com
Nii on sellest tehtud öökapikesi, baarilette, voodiraame, laste mängunurki, nukumajasid, eriti vingeid retrovälimusega kapikesi, pinke ja palju, palju muud.
/ www.hative.com
Siit saad näha 25 eriti hästi õnnestunud häkki ehk ümbertegemist.
/ www.hative.com
Kas sinu kodus on ka mõni Kallaxi või Expediti riiul? Millise näo sina sellele andnud oled? Saada meile fotosid aadressil anna-liisa.mets@kodu.postimees.ee .


description: Nende jaoks, kes peavad lugu uuenduslikust kodutehnikast või põnevatest disainielementidest, on tegu tõelise maiuspalaga.

title: Eriti muljetavaldav kodutehnika: pilvekujuline kõlar, milles lööb välku

maintext:
Lisaks sellele, et see pilvekujuline kõlar näeb tavaliste kõlarite kõrval väga omapärane välja, pakub see ka huvitavaid lisavõimalusi. Kui muusika mängib siis see näiteks keerleb. Kõige muljetavaldavam on see innovaatiline kõlar aga siis, kui selles lööb äikesepilvele omaselt välku.
Pilvekujulise kõlari loojateks on Richard Clarkson Studio ja Crealev. Kahjuks on hetkel tegu vaid prototüübiga ja endale koju sellist uuenduslikku kõlarit veel tellida ei saa.
Vaata põnevat kõlarit lähemalt videost!
Making Weather from Richard Clarkson on Vimeo.


description: Vahel ei saa mõnd tuba ühe korraga päris selliseks nagu tahaks. See elutuba on siin ilmekas näide.

title: Fotod: armetu elutuba tegi läbi mitu uuenduskuuri enne, kui omanik rahule jäi

maintext:
Kui Mandi oma kodu ostis, nägi see välja selline, et esimesest hetkest oli selge, et see vajab kõvasti muutmist. Kaks aastat tagasi sai valmis elutuba ja nägi toona välja selline:
/ www.vintagerevivals.com
See oli küll enam-vähem, aga aegamisi sai naisele selgeks, et tema unistuste elutoaga kindlasti tegu ei ole. Kuniks plaan küpses, nägi tuba välja selline:
/ www.vintagerevivals.com
Ja kui tuba lõpuks sai selline nagu Mandi alati soovinud oli, nägi see välja selline:
/ www.vintagerevivals.com
Rohkem pilte lõplikust elutoast näeb Mandi blogist.
Kas sul on ka näidata põnevaid "enne ja pärast" pilte oma kodust? Jaga neid meiega aadressil anna-liisa.mets@postimees.ee .


description: Kuna riik ei suuda kuidagi Rocca al Mares presidendile oma residentsi renoveerida, siis pakub 1Partner Kinnisvara asutaja Tanel Tarum välja, et selle võiks jõukamad ärinaised- ja mehed oma kuludega korda teha ja kinkida vabariigi sajandaks aastapäevaks.

title: Idee: miks ei võiks ärimehed presidendile residentsi kinkida?

maintext:
Tanel Tarumi sõnul panid sõjaeelse Eesti Vabariigi töösturid 30ndatel raha kokku, ostsid 100 000 krooni eest Oru lossi Toilas ning kinkisid presidendi residentsina riigile.
«Ajal kui keskmine palk oli 80 krooni, oli see meeletu raha. Ka tollal Jelissejevi lossina tuntud kompleks oli hoopis teises mastaabis, kui üpris koduse olemisega Liberty mõis Rocca al Mares, mida plaanitakse praegu presidendile residentsiks renoveerida,» ütles Tarum.
«Eesti ärimehed ja ka riik on praegu palju jõukamad kui tollal. Võibolla on ajad nii palju muutunud, et keegi ei taha enam riigi eest vabatahtlikult raha välja panna. Värsked presidendivalimised ja Ärma juhtum paistavad pisisulitsemisena, mis kõrgeid tunded ei tekita. Samas võiks inimesed, kel elus natuke paremini läinud, mõelda, mida nad saaks oma riigi sajandaks juubeliks ise ära teha,» rääkis Tarum ja lisas, et on nõus hea eesmärgi nimel ka enda rahakotti kergendama.
1899. aastal valminud Oru loss asus Toila vallas ning kuulus Peterburi suurkaupmehele Jelissejevile. 57 toa ja 100-hektarilise pargiga lossi ostsid 1934. aastal kohalikud töösturid ning kinkisid Eesti riigipeale suveresidentsiks. Oru loss hävis Teises maailmasõjas.
Praegu plaanitakse 5,4 miljoni euro eest presidendi residentsiks renoveerida Rocca al Mares Alexander Gustav Kochile kuulunud Liberty suvemõis ja selle abihooned, kuid tööd on veninud aastaid.


description: Täna kell 20:30 suundub Kanal 2 «Kodutunne» Lihula valda appi tublile vanaemale, kes kannab hoolt oma tütretütre eest.

title: "Kodutunne" aitab vapra vanaema hädast välja

maintext:
Seitse last ilmale toonud Anne Vatteri elus on olnud palju matuseid. Ta on matnud oma vanemad, tulekahjus hukkunud abikaasa, oma tütre ja isegi lapselapse. Anne tütar, 10aastase Mary-Helena ema Aive, on beebist saadik raske füüsilise puudega ning ilma kõrvalise abita hakkama ei saa. Nii ongi Mary-Helena sünnist saadik peamiselt vanaema kasvatada olnud. Laululembese vanaema kõrval kasvades on ka Mary-Helenale muusikapisik külge hakanud ja juba kolmandast eluaastast saati on ta vanaema ja kapelliga esinemistel kaasas käinud. Vanaema laululooming on tüdrukul juba peas, aga suurem unistus on kunagi ka ise lauljaks saada.
Küll kehtib selle tubli pere kohta laulusalm «suu laulab, süda muretseb». Maakodu kaevus ei ole peaaegu üldse vett ja see, mis on, pole joogikõlbulik. Vanadus- ja invaliidsuspensionid pole aga piisavad, et nii suurt remonti ette võtta ja seetõttu otsustas ka „Kodutunne» pere veemure lahendada. «Kodutunne» tegi perele uue puurkaevu, paigaldas biopuhasti, viis vee tuppa ja ehitas pesuruumi. Lisaks viiakse Mary-Helenale unustamatu tervitus Eesti tuntud lauljataridelt - et ta oma lauljaks saamise unistuse poole edasi püüdleks.


description: Tallinna korterituru tehingute arv on kõrge ja hinnad kasvavad. Majanduslikud tegurid soosivad kinnisvaratehingute tegemist ja see hoiab korterite hinnad stabiilses tõusutrendis.

title: Kinnisvaraekspert: Tallinna korterimüüjatel õnnestus hinnatõus läbi suruda

maintext:
Tallinna korteritehingute 2016. aasta kolmas kvartal üllatas märgatava hinnatõusuga, analüüsib pealinna elamispindade sektoris toimuvat kinnisvaraportaali KV.EE juhataja Tarvo Teslon.
Korterite ostu-müügitehingute keskmine hind oli septembris maa-ameti andmetel 1689 eurot ruutmeetri kohta. See on aastatagusest 8 protsenti enam. Tallinna korterite müügipakkumiste keskmine hind portaalis oli samal ajal 1906 eurot ruutmeetri kohta ehk eelmisest aastast 3,4 protsenti kõrgemal.
«Viimase pooleteise aasta jooksul on Tallinna korterite hindades olnud teatav anomaalia. Korterite pakkumishinnad portaalis on järjepanu vaikses 3-4-protsendilises tempos tõusnud. Korterite tehinguhinnad aga seisid 2015. aasta algusest kuni käesoleva aasta keskpaigani ühe koha peal paigal,» tõi välja Tarvo Teslon. «Vägisi tundub, et kinnisvaramüüjatel on juba pikemat aega olnud tahtmine hindu kergitada ja nüüd lõpuks on see õnnestunud.»
Hindade kasv ei ole vähendanud inimeste võimekust uut eluaset soetada. Kinnisvarahindade kõrval on kerkinud sissetulekud. Samuti peab arvestama, et tööhõive on kõrge ehk palgateenijaid on suhteliselt palju. See omakorda kasvatab potentsiaalset kinnisvaraturul tehingut teha võivate inimeste hulka. Kinnisvaratehingute tegemine on otseselt seotud sissetulekute taseme ja kinnisvarahindadega.
/ KV.EE
Tänases majanduskeskkonnas loob tehingutele omakorda positiivse fooni soodne intressimäär ja pankade mõistlik eluasemelaenude väljastamise poliitika. Lisaks soosib koduostu tehingute tegemist lai korterite pakkumine ehk suur valikuvõimalus. «Tallinnas pakuti portaalis KV.EE septembris päeva keskmisena müügiks üle 5600 korteri,» kirjeldas Tarvo Teslon olukorda.
Tuleviku arengud korterite hindade osas sõltuvad paljus üldisest majanduskeskkonnast. Eeldades, et olulisi muutusi majanduskeskkonnas aset ei leia, võib oodata stabiilselt kõrget tehingute arvu ja mõõduka hinnatõusu jätkumist. «Olukorras, kus tehinguid tehakse aktiivselt ja koduostjate sissetulek kasvab, ei ole põhjust arvata, et hinnatrend praeguselt kursilt mujale pöördub,» võttis Tarvo Teslon prognoosid kokku.


description: Paljud meist mõtlevad, kui tore oleks pisut säästa, aga leiavad samas, et praegusest palgast pole see kuidagi võimalik. Kas oled ikka täiesti kindel?

title: Kuus lihtsat nõuannet, kuidas nädalas sada eurot kokku hoida

maintext:
Veebiportaal ApartmentTherapy soovitab nimelt kokku lüüa praegu nädalas kuluva summa, võtta siis kasutusele kuus alljärgnevat nõuannet ja vaadata, kui palju kulud vähenevad. Nende hinnangul peaks võit iganädalaselt olema umbes sada eurot. Allesjääva raha võid panna kogumishoiusele.
Ära osta kohvi
Kui tead, et tahad päeva jooksul kõvasti kohvi juua ja seda tööl tasuta saada ei ole, ära osta kohvi linnast, vaid tee see endale kodunt kaasa.
Tee lõuna kaasa
Väljas lõunatamas käimine võtab nädala ja kuu lõikes päris suure osa sinu palgast. Kui pakid lõunaks kaasa eelmise päeva õhtusöögi, säästad märkimisväärselt ka juhul, kui lõuna pärast toitu iga kord pisut rohkem valmistad.
Kapid tühjaks
Selle asemel, et iga päev poes käia ja õhtusöögikraami osta, võta pähe, et ostad minimaalselt ja kokkad seni sellest, mis kodus kapis leidub. Toiduvarusid täienda põhjalikult alles siis, kui ka kuivainekapist on kogu kraam ära kasutatud.
Ära käi üldse väljas söömas
Arvestades, et väljas söömisele kulub väljaspool lõunapakkumisi kusagil 20 euro ringis, tasuks tõsiselt mõelda iga kord, kui seda teha plaanid. Kas kulutus on seda väärt?
Müü kasutut kraami
Vaata oma riidekapp kriitilise pilguga üle: tõenäoliselt saad sealt üht teist näiteks osta.ee-s maha müüa.
Ära kuluta meelelahutusele
Kino, klubid ja muu selletaoline kulutavad igal nädalal suuri summasid. Selle asemel püüa välja mõelda meelelahutusi, millega kulutusi ei kaasne. Mõistagi ei pea sa oma elust tasulist meelelahutust täielikult välja lülitama, lihtsalt mõtle, kui tihti seda endale lubad.


description: Oma kodu kujundamisel ei pea iga trendiga ilmtingimata kaasa minema, kuid inspiratsiooni ammutamiseks tasub neil siiski silm peal hoida

title: Uus trend sisekujunduses - midagi neile, kes armastavad kulda ja karda

maintext:
Kui muidu kasutatakse plaatimisel enamasti valget või musta vuugitäidet, siis uueks trendiks on hoopis see, et vuugivahed tehakse üle sädeleva vuugitäitega.
Kuldsed või hõbedased vuugivahed muudavad üldmulje palju isikupärasemaks ja annavad särtsu võib-olla muidu igavatele plaatidele. Kindlasti ei ole sädelus meeltmööda aga igaühele.
Kas sina kasutaksid sädelevat vuugitäidet? Või eelistad sa pigem tagasihoidlikumat välimust?
Foto: www.staffordshiresilicones.com


description: Uhked lühtrid, õrna roosimustriga tapeet ja nikerdustega mööbliesemed – see korter on ilmselt väga paljude naiste unistus.

title: Fotod: see Kadriorus asuva korteri sisekujundus meenutab luksuslikku kuningalossi

maintext:
See Kadriorus asuv korter on küll vaid kahetoaline, kuid oma kõrgete lagede ja heleda siseviimistluse tõttu on üldmulje avar ja hubane.
Korteris on suured aknad, mis avanevad hoovi poole. Põrandaid katab tammeparkett. Lisaks magamistoale, duširuumile ja avatud köök-elutoale on korteris ruumikas esik, kus on asjade hoiustamiseks mahukas riiulisüsteem.
Kõige pilkupüüdvamad on selles korteris kahtlemata aga suursugused lühtrid ning nikerdustega mööbel.
Foto: KV.EE
Foto: KV.EE
Foto: KV.EE
Foto: KV.EE
Foto: KV.EE


description: See ootamatu ja esmapilgul üsna arusaamatu sisekujundustrend on praegu kogu maailmas ülipopulaarne.

title: See kummaline sisekujundustrend hullutab inimesi üle maailma

maintext:
Nimelt näeb mood nüüd ette, et vaipu tuleb kodus üksteise otsa laduda mitu kihti, liikudes suuremast väiksema poole nii, et alumise vaiba servad pealmise külgedelt näha jäävad.
Mida see annab ja miks nii teha? Sisekujundusspetsialistid väidavad, et see lisab ruumile sügavust, mis kodudes tihti puudu jääb.
Reegliks on siinkohal, et mida vähem üksteisega sobivad vaibad tunduvad, seda parem tulemus on. Julgelt võib miksida värve ja mustreid, kirjutab sisustusportaal Brit.
Rohkem fotosid lahendusest näeb SIIT!
Kas kasutad või kasutaksid trendi ka enda kodus?


description: Viska pilk peale, millised kinnisvaraobjektid huvitasid septembrikuus koduotsijaid kõige enam.

title: Fotod: vaata, millised olid septembrikuu menukaimad kinnisvaraobjektid

maintext:
Kinnisvaraportaali KV.EE turundusjuht Kristiana Põld ütleb, et üldjoontes olid septembris endiselt väga vaadatud just üürikorterite kuulutused, sest üüriturg on väga aktiivne juulist septembrini.
Kuid mõistagi kodusid ka ostetakse. Vaatame järele, mille vastu septembris kõige enam huvi tunti.
1. Oksjonitalu Muhumaal. Vabaõhumuuseumina tuntud Koguva külas Muhu saarel tuli oksjonipakkumisele hämmastav talukompleks.
/ KV.EE
2. Peaministri kodu. Mõistagi tunti väga palju huvi selle vastu, millises kodus elab meie praegune peaminister Taavi Rõivas.
/ KV.EE
3. Hubane palkmaja Tabiveres. Kodune ja soe uusehitis Jõgevamaal.
/ KV.EE
4. Eriti armas puitmõis Võrumaal. Seest äärmiselt soojaks ja hubaseks renoveeritud armas puumõist otsib uusi omanikke.
/ KV.EE
5. Skandinaavialikult armas üürikorter Tartus Karlovas. Mitte liiga romantiline, aga samas piisavalt soe.
/ KV.EE
6. Lihtne üürikorter Tallinnas Kristiines. Alati ei pea kinnisvara olema väga peen selleks, et väga vaadatuks osutuda.
/ KV.EE
7. Katusealune üürikorter Rakveres. Kolmetoaline korter üsna linna südames.
/ KV.EE
8. Vapustava katuseterrassiga korter Tallinnas Pelgurannas. Niigi uhke korteri teeb veel uhkemaks tõsiasi, et selle juurde kuulub 62ruutmeetrine katuseterrass.
/ KV.EE
9. Väga puidune üürikorter Tallinnas Tondil. Kui sulle meeldib palk ja sisevoodrilaud, meeldib sulle ka see korter.
/ KV.EE
10. Väga eriline disainkorter Tartus. Kui sulle meeldivad põnevad valgustuslahendused, on see kodu sinu maitse järele.